               EURÓPSKA KOMISIA
            V Bruseli11. 7. 2019
            COM(2019) 330 final
            2019/0152(COD)
            Návrh
            ROZHODNUTIE EURÓPSKEHO PARLAMENTU A RADY
            o strategickom inovačnom programe Európskeho inovačného a technologického inštitútu (EIT) na roky 2021 – 2027: stimulácia inovačného talentu a inovačnej kapacity Európy
            (Text s významom pre EHP)
            {SEC(2019) 275 final} - {SWD(2019) 330 final} - {SWD(2019) 331 final}

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Európsky inovačný a technologický inštitút (ďalej len „EIT“) bol zriadený v roku 2008 nariadením (ES) č. 294/2008
                  1
               . Jeho úlohou je riešiť závažné spoločenské výzvy zlepšovaním inovačnej kapacity a zvyšovaním výkonnosti EÚ prostredníctvom integrácie vedomostného trojuholníka vzdelávania, výskumu a inovácií. EIT dosahuje tieto ciele najmä prostredníctvom svojich znalostných a inovačných spoločenstiev (ďalej len „ZIS“).

               V rokoch 2021 – 2027 sa bude EIT financovať z programu Únie Horizont Európa. EIT tvorí neoddeliteľnú súčasť návrhu Komisie, ktorým sa zriaďuje program Horizont Európa
                  2
               , a jednu z troch zložiek jeho piliera „Inovatívna Európa“. V návrhu programu Horizont Európa sa stanovuje rozpočet pre EIT na budúci VFR, ako aj jeho odôvodnenie, pridaná hodnota, oblasti intervencií a základné línie činností. Samotný návrh programu Horizont Európa však ako taký nepredstavuje právny základ pre pokračovanie činností EIT po roku 2021. Právnym základom EIT je naďalej nariadenie o EIT, v ktorom sa uvádzajú jeho poslanie, kľúčové úlohy a rámec fungovania.

                  Okrem toho sa v článku 17 nariadenia o EIT vyžaduje, aby Komisia každých sedem rokov predložila Európskemu parlamentu a Rade návrh strategického inovačného programu (ďalej len „SIP“), v ktorom sa stanovujú prioritné oblasti, dlhodobá stratégia a finančné potreby EIT. SIP teda musí byť v súlade s platným rámcovým programom pre výskum a inováciu
                     3
                  . V rokoch 2021 – 2027 by sa teda mal prostredníctvom SIP zabezpečovať súlad s cieľmi programu Horizont Európa, ako aj so strategickým viacročným plánovaním, monitorovaním a ďalšími požiadavkami daného programu, a mali by sa posilňovať synergie s ostatnými relevantnými programami.

                  Tento návrh nového strategického inovačného programu (SIP) pre EIT na roky 2021 – 2027 sa preto predkladá spoločne s návrhom na prepracovanie nariadenia o EIT.

                  V SIP pre EIT na roky 2021 – 2027 sa stanovujú prioritné oblasti, stratégia a finančné potreby EIT na dané obdobie a spôsob, akým bude EIT prispievať k dosahovaniu cieľov programu Horizont Európa. Uvádzajú sa v ňom aj plánované činnosti v oblasti vysokoškolského vzdelávania, výskumu a inovácie, ako aj príslušné členenie rozpočtu. Stanovuje sa v ňom harmonogram výberu a vymenúvania nových ZIS na nasledujúce programové obdobie.

               •Súlad s existujúcimi ustanoveniami politík v tejto oblasti politiky

               EIT tvorí súčasť programu Horizont Európa, konkrétne jeho piliera III (Inovatívna Európa). Synergie a komplementárnosť s ostatnými zložkami programu však budú zabezpečené. EIT bude prostredníctvom svojich ZIS prispievať aj k riešeniu globálnych výziev v rámci piliera II (Globálne výzvy a konkurencieschopnosť európskeho priemyslu) a piliera I (Excelentná veda).

                  Procesom viacročného finančného plánovania v rámci programu Horizont Európa sa zabezpečí účinná koordinácia všetkých činností v rámci programu Horizont Európa vrátane ZIS EIT, ktoré predstavujú inštitucionalizované európske partnerstvá. V tejto súvislosti sa v návrhu programu Horizont Európa zdôrazňuje, že „návrhy budúcich ZIS EIT v súlade s nariadením o EIT sa uvedú v strategickom inovačnom programe EIT a zohľadnia výsledok procesu strategického plánovania a priority piliera Globálne výzvy a konkurencieschopnosť európskeho priemyslu“.

                  Nadviaže sa aj spolupráca medzi EIT a Európskou radou pre inováciu (ďalej len „EIC“) s cieľom zabrániť duplicitnému úsiliu, zabezpečiť synergie a väčší vplyv ich činností. EIC bude identifikovať, rozvíjať a zavádzať prelomové inovácie a podporovať rýchle rozširovanie inovačných podnikov realizujúcich inovácie prispievajúce k vytvoreniu trhu na európskej a medzinárodnej úrovni. Úlohou EIT bude prispievať k rozvoju inovačnej kapacity Európy prostredníctvom integrácie vedomostného trojuholníka a podpory inovačných ekosystémov.

               •Súlad s ostatnými politikami Únie

               SIP bude posilňovať synergie nielen s rámcovým programom Únie podporujúcim výskum a inováciu, ale aj s ostatnými relevantnými programami Únie príslušného VFR. Konkrétne bude zabezpečovať vhodné synergie a komplementárnosť medzi činnosťami EIT a inými iniciatívami, politikami a nástrojmi Únie. Spolupráca sa bude uskutočňovať v súvislosti s programami a nástrojmi, ako sú Erasmus, Digitálna Európa, európske štrukturálne a investičné fondy, Program InvestEU alebo Kreatívna Európa. Okrem toho sa vďaka posilnenej úlohe skupiny zástupcov členských štátov zabezpečia synergie a komplementárnosť činností EIT a ZIS s vnútroštátnymi programami a iniciatívami.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               EÚ má na základe článku 173 ZFEÚ (hlava XVII) spoločnú právomoc v oblasti priemyselnej politiky. Podľa článku 173 ods. 1 Únia a členské štáty zabezpečia podmienky potrebné na existenciu konkurencieschopnosti priemyslu Únie. V súlade so systémom otvorených a konkurencieschopných trhov sa preto ich činnosť zameria aj na posilňovanie lepšieho využívania priemyselného potenciálu politík v oblasti inovácie, výskumu a technologického rozvoja. V článku 173 ods. 3 sa stanovuje, že Európsky parlament a Rada môžu v súlade s riadnym legislatívnym postupom v zmysle článku 294 rozhodnúť o špecifických opatreniach na podporu činností vykonávaných členskými štátmi na dosiahnutie uvedených cieľov, pričom je vylúčená akákoľvek harmonizácia zákonov a právnych predpisov členských štátov. Toto ustanovenie predstavuje právny základ aktuálneho nariadenia o EIT a programu SIP na roky 2014 – 2020.

               Navrhované posilnenie činností EIT, a to aj v oblasti vzdelávania a regionálneho rozmeru, je založené na inováciách a zamerané na plnenie cieľa stanoveného v článku 173 ZFEÚ.

               •Subsidiarita a proporcionalita

               V návrhu strategického inovačného programu na roky 2021 – 2027 sa dodržiavajú zásady subsidiarity a proporcionality. Neprekračuje rámec toho, čo je potrebné na dosahovanie cieľov Únie, a poskytuje jednoznačnú pridanú hodnotu EÚ, pokiaľ ide o úspory z rozsahu, pôsobnosť a rýchlosť investovania do oblastí výskumu a inovácie v porovnaní s vnútroštátnymi a regionálnymi iniciatívami a riešeniami. Akcie EÚ okrem toho nebudú zasahovať do čisto vnútroštátnych situácií, ani vyžadovať harmonizáciu zákonov a právnych predpisov členských štátov.

               EIT jedinečným spôsobom buduje celoúnijné inovačné ekosystémy, ktoré prepoja vzdelávanie, výskum, podnikanie a ostatné zainteresované strany
                  4
               . Činnosti spolupráce podporované EIT vedú k vyššej kvalite činností, inovácií a internacionalizácie partnerov a organizácií ZIS, k vytváraniu cezhraničných, multidisciplinárnych sietí, ďalšej medziodvetvovej spolupráci a majú geografický dosah.

               EIT navyše predstavuje jediný nástroj v rámci programu Horizont Európa, ktorý je jednoznačne zameraný na vzdelávanie ako kľúčový stimul inovácie, rastu a konkurencieschopnosti.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Externé hodnotenie

               Návrh vychádza z externého hodnotenia EIT, ktoré sa uskutočnilo v roku 2017 a v ktorom sa potvrdilo, že odôvodnenie zriadenia EIT je platné a že jeho model integrácie vedomostného trojuholníka zameraného na inovácie má naďalej význam. Model EIT sa zameriava na štrukturálne nedostatky inovačných kapacít v EÚ (v kľúčových tematických oblastiach), akými sú obmedzená podnikateľská kultúra, nízka úroveň spolupráce medzi akademickou obcou a priemyslom a nedostatočný rozvoj ľudského potenciálu, pričom má zároveň za cieľ prispieť k preklenutiu inovačnej priepasti medzi EÚ a jej hlavnými konkurentmi.

               Otvorená verejná konzultácia

               V návrhu sa zohľadňujú výsledky otvorenej verejnej konzultácie, ktorá bola súčasťou posúdenia vplyvu vykonaného Európskou komisiou na podporu jej návrhu na revíziu nariadenia, ktorým sa zriaďuje Európsky inovačný a technologický inštitút (EIT) (ES č. 294/2008) a návrhu nového strategického inovačného programu EIT na roky 2021 – 2027. Cieľom otvorenej verejnej konzultácie bolo získať informácie, stanoviská a názory širokého spektra zainteresovaných strán týkajúce sa 1. výziev a príležitostí v oblasti európskeho výskumu a inovácie; 2. cieľov politík EIT a 3. možností politiky na riešenie výziev.

                  Posúdenie vplyvu

               Tento návrh je podporený posúdením vplyvu, ktoré sa týka návrhu na revíziu nariadenia o EIT a návrhu SIP EIT na roky 2021 – 2027.

               Posúdenie vplyvu týkajúce sa EIT vychádzalo z posúdenia vplyvu, ktoré sa vypracovalo pre program Horizont Európa. Stanovisko výboru pre kontrolu regulácie bolo kladné a odporúčalo sa v ňom podrobnejšie vysvetliť i) názory zainteresovaných strán na rôzne možnosti; ii) mechanizmy realizácie nového modelu financovania a iii) regionálny dosah.

                  Pri posúdení vplyvu sa identifikovali tieto možnosti politiky: základná možnosť a dve ďalšie možnosti na riešenie problémov a technických ťažkostí, na ktoré sa upozornilo v posúdení vplyvu.

                  Základná možnosť 1 predstavuje pokračovanie činností EIT v súčasnej podobe, len s úpravami potrebnými na zosúladenie týchto činností s návrhom programu Horizont Európa. Možnosť 2 vychádza zo základnej možnosti. Okrem toho prijíma množstvo technických opatrení na posilnenie fungovania EIT a navrhuje novú činnosť na posilnenie podnikateľského vzdelávania v Európe. Možnosť 3 sa od možnosti 2 odlišuje v tom, že v každom členskom štáte by zriadila centrum EIT s cieľom zvýšiť vplyv činností EIT v celej Európe.

                  Ako uprednostňovanú možnosť bola určená možnosť 2, pretože zabezpečuje najlepšiu vyváženosť pri dosahovaní cieľov iniciatívy pri súčasnom zohľadnení dostupných zdrojov, a zároveň zabezpečuje najväčší hospodársky a spoločenský vplyv. V nasledujúcom programovom období prinesie aj významné zlepšenia EIT.

               •Základné práva

               V návrhu Komisie sa rešpektujú základné práva a dodržiavajú zásady uvedené v Charte základných práv Európskej únie.

               4.VPLYV NA ROZPOČET

               Vplyv návrhu na rozpočet a potrebné ľudské a administratívne zdroje sa podrobne opisujú v legislatívnom finančnom výkaze.

               5.ĎALŠIE PRVKY

               •Plány vykonávania, spôsob monitorovania, hodnotenia a predkladania správ

               Monitorovanie a hodnotenie predstavujú základné nástroje na meranie vplyvu EIT a v nasledujúcom programovom období sa budú ďalej posilňovať a neustále zlepšovať. Vzhľadom na povahu modelu integrácie vedomostného trojuholníka bude dôležité uplatňovať rámec monitorovania, ktorý umožňuje flexibilitu na všetkých príslušných úrovniach a zabezpečuje súdržnosť so všeobecnými cieľmi programu Horizont Európa a želanými vplyvmi.

                  Monitorovanie

               Všetky vstupy, výstupy, výsledky a vplyvy určené v rámci posúdenia vplyvu priloženého k tomuto návrhu sa budú monitorovať pomocou ukazovateľov. Takéto ukazovatele už existujú pre väčšinu kategórií. Ak neexistujú, vytvoria sa nové ukazovatele, aby mohol EIT monitorovať dosahovanie svojich cieľov.

               Zároveň budú v plnom súlade s existujúcimi nástrojmi monitorovania prebiehať snahy o úzke zosúladenie ustanovení EIT o monitorovaní s ustanoveniami zavedenými v programe Horizont Európa. EIT napríklad zosúladí svoje nástroje monitorovania so spôsobmi dosahovania vplyvu programu Horizont Európa, ktoré sa snažia o komplexnejšie riešenie potrieb vedeckých, hospodárskych a spoločenských ukazovateľov vplyvu. Povinnosťou EIT bude pravidelne monitorovať prevádzkovú výkonnosť ZIS a neustále prispôsobovať svoje systémy monitorovania a podávania správ. Výsledky tohto monitorovania budú tvoriť podklady pre procesy plánovania podnikania ZIS a rozhodovací proces EIT v oblasti prideľovania rozpočtu a prípravy rámcových dohôd o partnerstve so ZIS ako prijímateľmi. Výsledky monitorovania by mali neustále tvoriť podklady pre proces tvorby politík.

               EIT bude dôsledne sledovať zavádzanie metodiky Inovačný radar v rámci programu Horizont Európa a bude skúmať, ako by mohli Inovačný radar využívať ZIS na zlepšenie svojich činností monitorovania.

                  Hodnotenie

               Hodnotenie výkonnosti EIT uskutoční Komisia v súlade s požiadavkami zmeneného nariadenia o EIT a toto hodnotenie bude podkladom pre celkové hodnotenie programu Horizont Európa, ktoré sa vykoná v polovici trvania a ex post. Bude k nemu patriť aj posúdenie synergií EIT s ostatnými nástrojmi programu.

               Pokiaľ ide o ZIS, na posúdenie výkonnosti ZIS počas nasledujúceho programového obdobia sa použije rámec špecifických ukazovateľov (podrobne opísaný v návrhu nového SIP). Daný rámec vychádza zo súčasných a predchádzajúcich ukazovateľov a vypĺňa medzery a nedostatky zistené v existujúcom systéme merania výkonnosti. Takisto je v súlade s rámcom ukazovateľov programu Horizont Európa.

               •Podrobné vysvetlenie konkrétnych ustanovení návrhu

               V strategickom inovačnom programe (SIP) pre EIT na roky 2021 – 2027 sa zdôrazňuje príspevok EIT k cieľom programu Horizont Európa, rámcovému programu Únie podporujúcemu výskum a inováciu v uvedenom období. Identifikujú sa v ňom kľúčové silné stránky EIT, z ktorých má vychádzať jeho budúca stratégia, a špecifické výzvy a problémy, ktoré bude riešiť. Okrem toho sa v SIP objasňuje úloha EIT v programe Horizont Európa a stanovuje sa jeho komplementárnosť s rôznymi časťami programu Horizont Európa, najmä v prípade Európskej rady pre inováciu.

               SIP obsahuje množstvo zlepšení existujúceho modelu EIT. Týkajú sa zosúladenia s európskymi partnerstvami v rámci programu Horizont Európa a ich pravidlami riadenia, zlepšenia súčasného modelu financovania podľa odporúčaní Európskeho dvora audítorov a začlenenia možnosti pre EIT uzatvárať memorandá o spolupráci so ZIS, aby mohli byť bývalé ZIS naďalej aktívnymi členmi spoločenstva EIT po ukončení ich rámcovej dohody o partnerstve.

                  SIP poskytuje konkrétne objasnenia zásad stanovených v nariadení o EIT. Obsahuje prehľad finančných a ľudských zdrojov potrebných na plnenie cieľov EIT. Vymedzujú sa jednoznačné ustanovenia o monitorovaní a hodnotení pri zohľadnení rámca programu Horizont Európy a osobitostí EIT.

                  Okrem toho sa v SIP zavádzajú jasné ciele pre nové činnosti podpory a koordinácie, ktoré sa majú zaviesť. Tieto nové činnosti budú podporovať rozvoj podnikateľskej a inovačnej kapacity európskych inštitúcií vysokoškolského vzdelávania mimo ZIS s cieľom umožniť im lepšiu integráciu do miestnych inovačných ekosystémov. Súčasťou posilneného zamerania EIT na vzdelávanie bude značka EIT.

                  EIT bude klásť veľký dôraz na prierezové akcie, ako sú komunikácia, identifikácia, kodifikácia a šírenie osvedčených postupov a medzinárodná spolupráca. Ďalšou kľúčovou oblasťou činností EIT bude rozšírenie a posilnenie jeho regionálneho dosahu prostredníctvom regionálneho inovačného programu (RIS). RIS bude členským štátom s nízkou inovačnou výkonnosťou ponúkať konkrétne príležitosti a zlepšovať ich prístup k ZIS EIT.

                  V SIP sa identifikuje kultúrny a kreatívny priemysel ako prioritná oblasť pre nové ZIS, pričom výzva na predkladanie návrhov bude spustená v roku 2021. Druhá výzva na predkladanie návrhov nových ZIS je naplánovaná na rok 2024, ak sa zmení príloha I tak, že sa do nej pridajú nové prioritné oblasti. Do SIP možno pridať ďalšie prioritné oblasti, a následne možno iniciovať aj ďalšie výzvy na predkladanie návrhov nových ZIS, ak bude na to k dispozícii dodatočný rozpočet EIT.

               2019/0152 (COD)

               Návrh

               ROZHODNUTIE EURÓPSKEHO PARLAMENTU A RADY

               o strategickom inovačnom programe Európskeho inovačného
                  a technologického inštitútu (EIT) na roky 2021 – 2027:
                  stimulácia inovačného talentu a inovačnej kapacity Európy

               (Text s významom pre EHP)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 173 ods. 3,

               so zreteľom na nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút
                  5
               , a najmä na jeho článok 17,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru,

               konajúc v súlade s riadnym legislatívnym postupom,

               keďže:

               (1)V nariadení (ES) č. 294/2008 sa stanovuje prijatie strategického inovačného programu (ďalej len „SIP“).

               (2)V SIP by sa mali vymedzovať prioritné oblasti a dlhodobá stratégia Európskeho inovačného a technologického inštitútu (ďalej len „EIT“) a tento program by mal obsahovať posúdenie svojho sociálno-ekonomického vplyvu a kapacít na vytváranie najlepšej inovačnej pridanej hodnoty. V SIP by sa mali zohľadniť výsledky monitorovania a hodnotenia EIT.

               (3)SIP by mal obsahovať analýzu potenciálnej a primeranej synergie a komplementárnosti medzi činnosťami EIT a ďalšími iniciatívami, nástrojmi a programami Únie,

               PRIJALI TOTO ROZHODNUTIE:

               Článok 1

               Týmto sa na obdobie od roku 2021 do roku 2027 prijíma strategický inovačný program (ďalej len „SIP“) Európskeho inovačného a technologického inštitútu, ako je stanovený v prílohe.

               Článok 2

               SIP sa vykonáva v súlade s nariadením (EÚ) č.  o Európskom inovačnom a technologickom inštitúte
                  6
               .

               Článok 3

               Toto rozhodnutie nadobúda účinnosť  dňom po jeho uverejnení v Úradnom vestníku Európskej únie.

               V Bruseli

                  Za Európsky parlament
                        Za Radu

                  predseda
                        predseda

               LEGISLATÍVNY FINANČNÝ VÝKAZ

               1.
                     RÁMEC NÁVRHU/INICIATÍVY

               1.1.
                     Názov návrhu/iniciatívy

               1.2.
                     Príslušné oblasti politiky (programové zoskupenie)

               1.3.
                     Návrh/iniciatíva sa týka:

               1.4.
                     Dôvody návrhu/iniciatívy

               1.4.1.
                     Potreby, ktoré sa majú uspokojiť v krátkodobom alebo dlhodobom horizonte vrátane podrobného harmonogramu prvotnej fázy vykonávania iniciatívy

               1.4.2.
                     Prínos zapojenia Únie (môže byť výsledkom rôznych faktorov, napr. lepšej koordinácie, právnej istoty, väčšej účinnosti alebo komplementárnosti). Na účely tohto bodu je „prínos zapojenia Únie“ hodnota vyplývajúca zo zásahu Únie, ktorá dopĺňa hodnotu, ktorú by inak vytvorili len samotné členské štáty.

               1.4.3.
                     Poznatky získané z podobných skúseností v minulosti

               1.4.4.
                     Zlučiteľnosť a možná synergia s inými vhodnými nástrojmi

               1.5.
                     Trvanie a finančný vplyv

               1.6.
                     Plánovaný spôsob riadenia

               1.7.
                     Plánovaný spôsob riadenia

               2.
                     OPATRENIA V OBLASTI RIADENIA

                  2.1.
                     Opatrenia týkajúce sa monitorovania a predkladania správ

                  2.2.
                     Systémy riadenia a kontroly

                  2.2.1.
                     Opodstatnenie navrhovaných spôsobov riadenia, mechanizmov vykonávania financovania, spôsobov platby a stratégie kontroly

                  2.2.2.
                     Informácie o zistených rizikách a systémoch vnútornej kontroly zavedených na ich zmierňovanie

                  2.2.3.
                     Odhad a opodstatnenie nákladovej účinnosti kontrol (pomer medzi nákladmi na kontroly a hodnotou súvisiacich riadených finančných prostriedkov) a posúdenie očakávaných úrovní rizika chyby (pri platbe a uzavretí)

                  2.3.
                     Opatrenia na predchádzanie podvodom a nezrovnalostiam

               3.
                     ODHADOVANÝ FINANČNÝ VPLYV NÁVRHU/INICIATÍVY

                  3.1.
                     Okruh viacročného finančného rámca a nové navrhované rozpočtové riadky výdavkov

                  3.2.
                     Odhadovaný vplyv na výdavky

                  3.2.1.
                     Zhrnutie odhadovaného vplyvu na výdavky

                  3.2.2.
                     Zhrnutie odhadovaného vplyvu na administratívne rozpočtové prostriedky

                  3.2.3.
                     Príspevky od tretích strán

                  3.3.
                     Odhadovaný vplyv na príjmy

               LEGISLATÍVNY FINANČNÝ VÝKAZ

               1.
                     RÁMEC NÁVRHU/INICIATÍVY

               1.1.
                     Názov návrhu/iniciatívy

                  Zmena nariadenia Európskeho parlamentu a Rady, ktorým sa zriaďuje Európsky inovačný a technologický inštitút (EIT), a

                  rozhodnutie Európskeho parlamentu a Rady o strategickom inovačnom programe Európskeho inovačného a technologického inštitútu (EIT) na roky 2021 – 2027

               1.2.
                     Príslušné oblasti politiky (programové zoskupenie)

                  Horizont Európa – rámcový program pre výskum a inováciu (2021 – 2027)

               1.3.
                     Návrh/iniciatíva sa týka:

               ◻ novej akcie

               ◻ novej akcie, ktorá nadväzuje na pilotný projekt/prípravnú akciu
                  7

               X predĺženia trvania existujúcej akcie

               ◻ zlúčenia jednej alebo viacerých akcií do ďalšej/novej akcie alebo presmerovania jednej alebo viacerých akcií na ďalšiu/novú akciu

               1.4.
                     Dôvody návrhu/iniciatívy

               1.4.1.
                     Potreby, ktoré sa majú uspokojiť v krátkodobom alebo dlhodobom horizonte vrátane podrobného harmonogramu prvotnej fázy vykonávania iniciatívy

                  Európsky inovačný a technologický inštitút (ETI) tvorí súčasť návrhu Komisie týkajúceho sa programu Horizont Európa (2021 – 2027) v rámci piliera „Inovatívna Európa“, avšak má samostatný právny základ (nariadenie o EIT).

                  V návrhu programu Horizont Európa
                     8
                   sa potvrdil význam a prínos EIT a jeho ZIS pri plnení strategických priorít EÚ v oblasti inovácií. Navrhuje sa v ňom rozpočet EIT na roky 2021 – 2027
                     9
                  , jeho rozsah, pridaná hodnota a hlavné oblasti činnosti, pričom poukazuje na revidovanú úlohu EIT v záujme zvýšenia jeho prínosu k plneniu cieľov programu Horizont Európa.

                  Cieľom iniciatívy je zabezpečiť súlad nariadenia o EIT s programom Horizont Európa a zlepšiť fungovanie EIT na základe poznatkov získaných v uplynulých rokoch. Cieľom je takisto navrhnúť nový strategický inovačný program (SIP) s uvedením stratégie a priorít EIT na roky 2021 – 2027 a s vymedzením jeho cieľov, kľúčových činností, očakávaných výsledkov a potrebných zdrojov.

                  Celkovým poslaním EIT v rokoch 2021 – 2027 je prispievať k udržateľnému hospodárskemu rastu a ku konkurencieschopnosti Európy posilňovaním inovačnej kapacity členských štátov a Únie. Toto poslanie bude plniť presadzovaním a integráciou vzdelávania, výskumu a inovácií najvyššej úrovne.

                  EIT bude naďalej pôsobiť hlavne prostredníctvom svojich znalostných a inovačných spoločenstiev (ZIS), ktoré sú rozsiahlymi európskymi partnerstvami zaoberajúcimi sa konkrétnymi spoločenskými výzvami. Naďalej bude posilňovať inovačné ekosystémy, ktoré ich obklopujú, a to tým, že bude podporovať integráciu všetkých troch strán vedomostného trojuholníka. Každé znalostné a inovačné spoločenstvo si zachová svoju organizačnú štruktúru založenú na tzv. strediskách spoločného umiestnenia, ktoré sú geografickými strediskami, ktoré spájajú aktérov vedomostného trojuholníka a umožňujú geografickú blízkosť a užšiu spoluprácu.

                  EIT bude vykonávať činnosti zamerané na:

                  1.posilňovanie udržateľných inovačných ekosystémov po celej Európe;

                  2.podporovanie rozvoja podnikateľských a inovačných zručností v kontexte celoživotného vzdelávania a na podporu podnikateľskej transformácie inštitúcií vysokoškolského vzdelávania v EÚ;

                  3.prinášanie nových riešení globálnych výziev na trh.

                  EIT vďaka vykonávaniu svojich činností vyvinie synergie a prinesie pridanú hodnotu v rámci programu Horizont Európa. Toto vykonávanie bude prebiehať prostredníctvom podpory ZIS a činností koordinovaných na úrovni EIT.

                  Podpora ZIS:

                  EIT skonsoliduje osem existujúcich ZIS, pričom podporí ich rast a vplyv a bude im pomáhať pri ich prechode na finančnú udržateľnosť. Konkrétne sa to bude týkať prvej vlny troch ZIS, ktoré boli zriadené v roku 2009 (EIT Climate, EIT Digital a EIT InnoEnergy) a ktorých rámcové dohody o partnerstve sa skončia po roku 2024.

                  EIT takisto zriadi dve nové ZIS v konkrétnych tematických oblastiach s cieľom riešiť budúce, novo vznikajúce globálne spoločenské výzvy a potreby (výzvy na zriadenie ZIS sú naplánované na roky 2021 a 2024).

                  EIT bude poskytovať podporu tým ZIS, ktoré sa zaoberajú portfóliami patriacimi do činností vedomostného trojuholníka, a to prostredníctvom:

                  1– Vzdelávacích a školiacich činností so silnými podnikateľskými zložkami s cieľom zaškoliť ďalšiu generáciu talentov vrátane navrhnutia a implementácie programov pod značkou EIT, najmä na magisterskej a doktorandskej úrovni (značka EIT);

                  2 – Činností podporujúcich inováciu s cieľom vyvíjať produkty a služby, ktoré sa zaoberajú konkrétnou podnikateľskou príležitosťou;

                  3 – Činností na vytváranie podnikov a podporných činností, akými sú napríklad akceleračné programy, s cieľom pomáhať podnikateľom pri premieňaní ich nápadov na úspešné podniky a urýchliť proces rastu.

                  Činnosti koordinované na úrovni EIT:

                  Cieľom EIT bude podporovať inštitúcie vysokoškolského vzdelávania, aby sa lepšie integrovali do inovačných hodnotových reťazcov a ekosystémov. EIT bude prostredníctvom svojich ZIS vykonávať podpornú činnosť, v rámci ktorej sa v projektoch spoja inštitúcie vysokoškolského vzdelávania a ďalší kľúčoví aktéri v oblasti inovácií, ako napríklad podniky, s cieľom spolupracovať na oblastiach rozvoja strategickej kapacity. Partneri budú mať spoločné ciele a budú spolupracovať, aby dosiahli vzájomne prospešné výsledky a výstupy. Uvedenou činnosťou sa zabezpečí inkluzívny prístup na pritiahnutie inštitúcií vysokoškolského vzdelávania, ktoré ešte nie sú partnermi ZIS, medzidisciplinárny a medzisektorový prístup, ako aj prepojenie so Stratégiou inteligentnej špecializácie, ktorú vypracovala Európska komisia, s relevantnými tematickými platformami a s regionálnym inovačným programom EIT.

                  EIT vďaka regionálnemu inovačnému programu a novým činnostiam koordinovaným na úrovni EIT zvýši svoj regionálny inovačný dosah a súvisiaci vplyv.

               1.4.2.
                     Prínos zapojenia Únie (môže byť výsledkom rôznych faktorov, napr. lepšej koordinácie, právnej istoty, väčšej účinnosti alebo komplementárnosti). Na účely tohto bodu je „prínos zapojenia Únie“ hodnota vyplývajúca zo zásahu Únie, ktorá dopĺňa hodnotu, ktorú by inak vytvorili len samotné členské štáty.

                  Dôvody na akciu na európskej úrovni (ex-ante)

                  Povaha a rozsah inovačných výziev si vyžadujú mobilizáciu aktérov a zdrojov na európskej úrovni, a to prostredníctvom podpory cezhraničnej spolupráce. Treba odstrániť prekážky medzi disciplínami a pozdĺž hodnotových reťazcov a podporiť vytváranie priaznivého prostredia na účinnú výmenu poznatkov a odborných znalostí, ako aj na rozvoj a prilákanie podnikateľských talentov.

                  V posúdení vplyvu programu Horizont Európa boli identifikované konkrétne štrukturálne slabé stránky inovačnej kapacity EÚ, ktoré sa musia riešiť na úrovni EÚ a na ktoré budú zamerané príspevky EIT. Konkrétne, európske inštitúcie vysokoškolského vzdelávania musia podnecovať k podnikaniu, odstraňovať hranice medzi disciplínami a inštitucionalizovať úzku nedisciplinárnu spoluprácu medzi akademickou obcou a priemyslom v EÚ. Prístup k podnikateľským talentom, spolu s prístupom k profesionálnym službám, kapitálu a trhom na úrovni EÚ a združovanie kľúčových inovačných aktérov okolo spoločného cieľa sú kľúčovými zložkami rozvoja inovačného ekosystému. Treba koordinovať úsilie v rámci EÚ na vytvorenie kritického množstva prepojených celoúnijných podnikateľských klastrov a ekosystémov. Túto úroveň rozsahu a mieru intervencie nemôžu členské štáty zabezpečiť samé, a preto sa vyžaduje intervencia na úrovni EÚ.

                  Očakávaný prínos vytvorený Úniou (ex-post)

                  Očakáva sa, že EIT splní svoje ciele na roky 2021 – 2027 tak, ako sa opisuje v návrhu programu Horizont Európa. Konkrétnym výsledkom prínosu investície EÚ do EIT bude:

                  – vytvorenie nových prostredí vedúcich k spolupráci a inovácii,

                  – silnejšie inovačné schopnosti akademickej obce a výskumného sektora,

                  – nová generácia podnikateľov,

                  – založenie a rozvoj inovačných podnikov,

                  – širší regionálny dosah inovačných činností EIT.

               1.4.3.
                     Poznatky získané z podobných skúseností v minulosti

                  EIT bol zriadený v roku 2008, aby riešil hlavné spoločenské výzvy zlepšením inovačnej kapacity a výkonnosti EÚ. V rámci hodnotenia EIT v polovici trvania sa v roku 2017 dospelo k záveru, že EIT je aj naďalej mimoriadne dôležitý a má jasnú pridanú hodnotu EÚ. Neexistuje žiaden ďalší nástroj, ktorý by budoval celoúnijné inovačné siete vzdelávacích, výskumných, podnikateľských či iných zainteresovaných strán.

                  EIT vytvoril európsky inovačný ekosystém, do ktorého patrí viac ako 1 200 partnerov z radov podnikov a výskumných a vzdelávacích inštitúcií združených v ôsmich znalostných a inovačných spoločenstvách (ZIS) naprieč viac ako 40 strediskami spoločného umiestnenia. Skutočnosť, že viac ako 50 % partnerov je z podnikateľského sektora (priemysel, MSP a začínajúce podniky) ukazuje, že nástroj je blízko trhu. Spoločenstvo EIT prináša výsledky: viac ako 600 nových produktov a služieb na trhu, viac ako 1 250 podporených začínajúcich a inovačných podnikov, viac ako 890 miliónov EUR externých investícií, ako aj viac ako 6 000 vytvorených pracovných miest. Prvé skupiny z 1 700 absolventov magisterských kurzov pod značkou EIT práve vstupujú na trh práce.

                  Štruktúra nezávislého orgánu umožňuje, aby bol EIT flexibilný, autonómny, podnikateľsky orientovaný a agilný v rozhodovaní. Čas potrebný na udelenie grantu je štyri mesiace (v porovnaní so šiestimi mesiacmi, ktoré sú priemerne potrebné v rámci programu Horizont 2020). Pravidlá vzťahujúce sa na konkurenčné financovanie, finančnú udržateľnosť a zjednodušovanie podporujú inováciu v ZIS. Administratívne náklady EIT sú veľmi nízke (menej ako 2 % celkového rozpočtu v porovnaní s priemernými vykazovanými 4,6 % v rámci programu Horizont 2020).

                  V rokoch 2021 – 2027 budú hlavné zlepšenia EIT zamerané najmä na:

                  – ďalšie zjednodušenie postupov účinného riadenia ZIS (napr. vďaka zavedeniu nového mechanizmu spolufinancovania, viacročnosti grantov atď.),

                  – podporu lepšej integrácie inštitúcií vysokoškolského vzdelávania do inovačných hodnotových reťazcov a ekosystémov,

                  – riešenie väčšieho počtu globálnych výziev vďaka zriadeniu dvoch nových ZIS,

                  – posilnenie otvorenosti a transparentnosti ZIS a ich zosúladenie s navrhovaným prístupom pre európske partnerstvá v rámci programu Horizont Európa,

                  – zvyšovanie vplyvu EIT na regionálnej a miestnej úrovni, a najmä v krajinách s nižšou inovačnou výkonnosťou,

                  – zvyšovanie viditeľnosti činností EIT v členských štátoch i mimo nich,

                  – zvyšovanie synergií a komplementárnosti s ostatnými nástrojmi programu Horizont Európa a ďalšími nástrojmi EÚ a členských štátov.

               1.4.4.
                     Zlučiteľnosť a možná synergia s inými vhodnými nástrojmi

                  Vďaka svojmu širokému rozsahu činností a jasnej úlohe má EIT dobré predpoklady na to, aby vytváral synergie a zabezpečoval komplementárnosť s ostatnými programami a nástrojmi EÚ, ako aj vďaka posilneniu svojej podpory pre ZIS pri plánovaní a vykonávaní ich činností. Neúplný zoznam uvedený nižšie uvádza konkrétne príklady, kedy EIT prispeje k synergiám v strednodobom a dlhodobom horizonte v rámci programu Horizont Európa i mimo neho.

                  Horizont Európa: Očakávajú sa silné synergie medzi EIT a celým programom Horizont Európa. Najmä synergie s Európskou radou pre inováciu budú kľúčové pre vplyv piliera „Inovatívna Európa“, ako aj pre podporu ekosystémov.

                  EIT môže prostredníctvom svojich ZIS v rámci [piliera „Globálne výzvy a konkurencieschopnosť priemyslu“] spolupracovať s európskymi partnerstvami, prispievať k misiám, podporovať opatrenia na strane dopytu a poskytovať služby využívania s cieľom podporiť prenos technológií a urýchliť komercializáciu výsledkov dosiahnutých tematickými klastrami alebo ďalšími európskymi partnerstvami.

                  Erasmus: Erasmus a EIT nadviažu synergie medzi ich jednotlivými spoločenstvami. Spolupráca bude nasmerovaná na zabezpečenie prístupu pre účastníkov programu Erasmus, ktorí študujú na partnerských vzdelávacích a školiacich inštitúciách ZIS, k letným školám a ďalším relevantným školiacim činnostiam ZIS (napr. týkajúcich sa riadenia podnikania a inovácií), ako aj na nadviazanie kontaktov so sieťou absolventov ZIS.

                  Tam, kde to bude možné, sa zabezpečia synergie s iniciatívou „Európske univerzity“, ktoré by mohli pomôcť pri zahrnutí vzdelávacích a školiacich činností EIT do hlavného prúdu s cieľom zabezpečiť systémový vplyv.

                  Program Digitálna Európa: Strediská spoločného umiestnenia ZIS budú spolupracovať s európskymi centrami digitálnych inovácií s cieľom podporiť digitálnu transformáciu priemyslu a organizácií verejného sektora.

                  Fondy v rámci politiky súdržnosti (najmä EFRR a EŠIF+): ZIS EIT budú prostredníctvom svojich stredísk spoločného umiestnenia presadzovať regionálnu a medziregionálnu spoluprácu medzi aktérmi vedomostného trojuholníka (vzdelávanie, výskum, podnikanie) a riadiacimi orgánmi, v súčinnosti s prácou Európskej komisie na medziregionálnej spolupráci a investíciách do súvisiacich priorít inteligentnej špecializácie.

                  Program InvestEU: ZIS EIT sa budú usilovať o spoluprácu s poradným strediskom InvestEU s cieľom poskytnúť technickú podporu a pomoc podnikom podporovaným ZIS v oblasti prípravy, rozvoja a vykonávania projektov.

                  Program Kreatívna Európa: Program bude osobitne relevantný pre činnosti budúceho ZIS týkajúceho sa kultúrneho a kreatívneho priemyslu. Rozvinú sa silné synergie a komplementárnosť s programom v oblastiach ako napríklad kreatívne zručnosti, pracovné miesta a podnikateľské modely.

               1.5.
                     Trvanie a finančný vplyv

               X obmedzené trvanie

               X
                     s účinnosťou od [01/01] 2021 do [31/12] 2027

               X
                     Finančný vplyv na viazané rozpočtové prostriedky od 2021 do 2027 a na platobné rozpočtové prostriedky od 2021 do 2029.

               ◻ neobmedzené trvanie

               Počiatočná fáza vykonávania bude trvať od RRRR do RRRR,

               a potom bude implementácia pokračovať v plnom rozsahu.

               1.6.
                     Plánovaný spôsob riadenia
                  10

               ◻ Priame riadenie na úrovni Komisie

               ◻ prostredníctvom jej útvarov vrátane zamestnancov v delegáciách Únie

               ◻
                     prostredníctvom výkonných agentúr

               ◻ Zdieľané riadenie s členskými štátmi

               X Nepriame riadenie, pri ktorom sa plnením rozpočtu poveria:

               ◻ tretie krajiny alebo subjekty, ktoré tieto krajiny určili,

               ◻ medzinárodné organizácie a ich agentúry (uveďte),

               ◻ Európska investičná banka (EIB) a Európsky investičný fond,

               X orgány uvedené v článkoch 70 a 71 nariadenia o rozpočtových pravidlách,

               ◻ verejnoprávne subjekty,

               ◻ súkromnoprávne subjekty poverené vykonávaním verejnej služby, pokiaľ tieto subjekty poskytujú dostatočné finančné záruky,

               ◻ súkromnoprávne subjekty spravované právom členského štátu, ktoré sú poverené vykonávaním verejno-súkromného partnerstva a ktoré poskytujú dostatočné finančné záruky,

               ◻ osoby poverené vykonávaním osobitných činností v oblasti SZBP podľa hlavy V Zmluvy o Európskej únii a určené v príslušnom základnom akte.

               V prípade viacerých spôsobov riadenia uveďte v oddiele „Poznámky“ presnejšie vysvetlenie.

               2.
                     OPATRENIA V OBLASTI RIADENIA

               2.1.
                     Opatrenia týkajúce sa monitorovania a predkladania správ

               Uveďte časový interval a podmienky, ktoré sa vzťahujú na tieto opatrenia.

                  EIT bude uplatňovať hodnotiaci a monitorovací rámec, ktorý umožní flexibilitu na všetkých relevantných úrovniach a zabezpečí koherentnosť so všeobecnými cieľmi programu Horizont Európa a želanými vplyvmi. Konkrétne, zabezpečia sa prepojenia spätnej väzby medzi Komisiou, EIT a ZIS, aby bolo možné zaoberať sa cieľmi konzistentne, koherentne a účinne.

                  MONITOROVANIE

                  Monitorovanie EIT bude prebiehať v rámci týchto vrstiev:

                  1. Monitorovanie plnenia prevádzkového rozpočtu, najmä prostredníctvom ZIS, bude hlavnou úlohou EIT. Komisia sa bude podieľať na navrhovaní všetkých relevantných nástrojov merania vplyvu a monitorovania, ktoré vyvinie alebo bude uplatňovať EIT s cieľom zabezpečiť zlučiteľnosť a konzistentnosť s celkovým systémom monitorovania programu Horizont Európa vrátane kľúčových spôsobov dosahovania vplyvu, rámca kritérií pre európske partnerstvá a procesu strategického plánovania.

                  EIT bude zodpovedať za pravidelné monitorovanie pracovného výkonu a výsledkov ZIS a za priebežné prispôsobovanie ich systémov monitorovania. Výsledky tohto monitorovania poslúžia pri procesoch plánovania podnikania ZIS a rozhodovaní EIT o pridelení rozpočtu a pri príprave rámcových dohôd o partnerstve a osobitných dohôd o grante pridelenom ZIS v pozícii príjemcov.

                  2. Pri monitorovaní vlastných činností EIT (výstupov, výsledkov a vplyvov činností) sa spoja kvantitatívne a kvalitatívne ukazovatele zo strednodobého hľadiska. Po udelení plnej finančnej autonómie EIT v januári 2018 bolo podpísané memorandum o porozumení medzi EIT a Komisiou (GR EAC). V uvedenom memorande sa vymedzujú spôsoby spolupráce medzi EIT a Komisiou a podrobné opatrenia týkajúce sa poskytovania finančného príspevku zo všeobecného rozpočtu Európskej únie pre EIT.

                  Toto monitorovanie činností EIT bude sledovať mieru plnenia strategického inovačného programu a jednotného programového dokumentu prostredníctvom analýzy ich ukazovateľov. Bude napríklad takisto merať výkon EIT pri poskytovaní podpory ZIS, pri spravovaní projektov spojených s koordinovanými činnosťami EIT, merať intenzitu a dosah podujatia na zvýšenie povedomia a propagáciu (počet workshopov a podujatí o najlepších postupoch), šírenie výsledkov a medzinárodné činnosti, ako aj vplyv EIT v širších európskych agendách politík v oblastí inovácie, výskumu a vzdelávania.

                  3.

                  Pravidelné hodnotenia činností EIT, vrátane činností riadených prostredníctvom ZIS, vykoná Komisia v rokoch 2023 a 2026 v súlade s nariadením o EIT a nariadením o programe Horizont Európa. V rámci týchto hodnotení sa bude posudzovať efektívnosť, účinnosť, relevantnosť, koherentnosť a pridaná hodnota EÚ činností EIT. Hodnotenia budú vychádzať z nezávislých externých hodnotení a poslúžia pri strednodobom hodnotení a hodnotení ex-post celkového programu Horizont Európa s cieľom zabezpečiť synergie medzi EIT a ostatnými časťami programu. Komisia môže navyše kedykoľvek vykonať ďalšie hodnotenia týkajúce sa tém alebo námetov strategického významu. Synergie plánovaných činností EIT s ostatnými programami EÚ by sa mali zabezpečiť posúdením jednotného programového dokumentu EIT Komisiou.

                  PODÁVANIE SPRÁV

                  EIT je orgán Únie, ktorý dostáva dotáciu z rozpočtu Európskej únie. Z hľadiska finančného riadenia a finančnej kontroly sa bude s EIT zaobchádzať rovnako ako s ktorýmkoľvek iným orgánom zriadeným podľa zmluvy. Znamená to, že na EIT sa vzťahuje Medziinštitucionálna dohoda
                     11
                   medzi Európskym parlamentom, Radou a Komisiou o rozpočtovej disciplíne, spolupráci v rozpočtových záležitostiach a správnom finančnom riadení.

                  . Pokiaľ ide o podávanie správ o vykonávaní systému monitorovania:

                  • Jednotný programový dokument EIT, ktorý sa prijíma každý rok, obsahuje viacročný pracovný program (n + 3) a ročný pracovný program (n + 1). V týchto pracovných programoch sa stanovuje celkové strategické programovanie pre roky n + 1 až n + 3 vrátane cieľov, očakávaných výsledkov a výkonnostných ukazovateľov na monitorovanie dosahovania cieľov a výsledkov. Jednotný programový dokument okrem toho obsahuje ďalšie odhady príjmov a výdavkov EIT, dokument o plánovaní zdrojov, informácie o politike budov EIT, stratégiu na dosahovanie vyššej účinnosti a synergií, stratégiu organizačného riadenia a systémov internej kontroly vrátane stratégie na boj proti podvodom v jej ostatnom znení a zoznam opatrení s cieľom predchádzať výskytu prípadov konfliktu záujmov, nezrovnalostí a podvodu.

                  • Do výročnej správy o činnosti za predchádzajúci rok (n – 1) sa zahrnú výsledky procesu monitorovania za rok n – 1 a uvedie sa, ako a v akom rozsahu sa dosiahli ciele. Vo výročnej správe o činnosti by sa mali zohľadniť správy ZIS o nákladoch a výkonnosti za predchádzajúci rok (n – 1) ich činností.

                  Podmienky, za akých podávajú správy ZIS, boli stanovené v rámcových dohodách o partnerstve a v dohodách o grante (podávanie správ o výkone a nákladoch). V záujme zvýšenia účinnosti a nákladovej efektívnosti a na základe skúseností, ktoré získal EIT počas vykonávania dohôd o grante zo strany ZIS, sa do procesu riadenia grantov zavedie niekoľko zjednodušujúcich opatrení, ktorých hlavným cieľom bude zníženie administratívneho zaťaženia ZIS a zvýšenie kvality zhromažďovaných údajov.

               2.2.
                     Systémy riadenia a kontroly

               2.2.1.
                     Opodstatnenie navrhovaných spôsobov riadenia, mechanizmov vykonávania financovania, spôsobov platby a stratégie kontroly

                  Keďže EIT je orgán, ktorý je plne integrovaný v programe Horizont Európa, navrhované mechanizmy vykonávania financovania, spôsoby platby a kontrolná stratégia sú zosúladené s mechanizmami vykonávania financovania, spôsobmi platby a kontrolnou stratégiou programu Horizont Európa, aby sa zabezpečil konzistentný prístup príjemcov a zainteresovaných strán v súvislosti s pravidlami oprávnenosti a riadnym finančným hospodárením.

                  Výkon EIT v rokoch 2014 – 2020, pri ktorom sa konzistentne dosahovala miera chybovosti pod úrovňou 2 %, je jedným z najlepších výkonov v oblasti výskumu a je výsledkom štruktúry, ktorá je špecifická pre EIT. Spája sa v ňom nízka miera chybovosti s kontrolným prístupom, ktorý vďaka starostlivému využívaniu externého zabezpečenia činností udržuje kontrolné náklady na nízkej úrovni, pričom sa zabezpečuje efektívnosť a účinnosť.

               2.2.2.
                     Informácie o zistených rizikách a systémoch vnútornej kontroly zavedených na ich zmierňovanie

                  Vzhľadom na jasnú potrebu účinného a efektívneho riadenia európskeho rozpočtu a na zabezpečenie riadneho finančného hospodárenia má EIT zavedený systém vnútornej kontroly, aby bola zabezpečená primeraná istota o tom, že chybovosť počas viacročného výdavkového obdobia je v medziach a v skutočnosti nižšia ako limity navrhované pre program Horizont Európa. Rámec vnútornej kontroly EIT bude vychádzať aj z: noriem vnútornej kontroly Komisie, vlastných postupov EIT, kontrol ex-ante 100 % vykázaných výdavkov ZIS financovaných EIT, audítorských osvedčení, certifikácie metodík výkazov nákladov ex-ante, následných auditov vzorky žiadostí, výsledkov projektov a externého hodnotenia.

                  Organizačná štruktúra a vnútorné systémy a postupy riadenia a kontroly EIT sú prispôsobené vykonávaniu pracovných úloh EIT. Boli prispôsobené v súlade s normami, ktoré prijala správna rada na základe rovnocenných noriem stanovených Komisiou a vzhľadom na riziká spojené s prostredím hospodárenia a povahou financovanej činnosti.

                  Posúdenie riadenia rizík sa vykonáva každoročne s cieľom znížiť akékoľvek riziká spojené s vykonávaním všetkých činností EIT. V tejto súvislosti by mal EIT pri stanovovaní rámca vnútornej kontroly zohľadňovať riziká vykonávaných činností, osobitné charakteristiky obyvateľstva a opakovaný výskyt príjemcov, frekvenciu udeľovania grantov a rozsah transakcií, ako aj predchádzať akémukoľvek prekrývaniu sa financovania.

                  Viacero zjednodušujúcich opatrení, ktoré sa zaviedli od roku 2014, viedlo k zníženiu miery chybovosti. Zistená miera chybovosti, ktorá vyplynula z kontroly grantov EIT ex-post, je výrazne pod úrovňou významnosti 2 %.

                  Systém kontroly zavedený EIT poskytuje primeranú záruku dosiahnutia primeraného riadenia rizík súvisiacich s účinnosťou a efektívnosťou operácií, pričom zabezpečuje zákonnosť a riadnosť príslušných transakcií a dosiahnutie rovnováhy medzi dôverou a kontrolou. V rámci systému kontrol, ktorý EIT zaviedol, je stratégia auditu založená na finančnom audite reprezentatívnej vzorky výdavkov naprieč celým rozpočtom EIT, najmä prostredníctvom ročných grantov udeľovaných ZIS na ročnom základe. Táto reprezentatívna vzorka sa môže doplniť výberom založeným na posúdení rizík týkajúcich sa výdavkov počas kontrol ex-ante 100 % žiadostí, pričom získané skúsenosti sa použijú pri hodnotení rámca kontroly posudzovania rizika v súvislosti s vykonávaním grantov. Audity výdavkov sa budú naďalej vykonávať koherentne v súlade so zásadami hospodárnosti, účinnosti a efektívnosti.

                  Pokiaľ ide o rámec vnútornej kontroly EIT, EIT vypracoval celkovú stratégiu, vrátane štruktúry dohľadu, k vykonávaniu procesov vnútornej kontroly, ktoré podporujú celý životný cyklus výdavkov. Vrcholový manažment EIT zabezpečuje, aby túto celkovú stratégiu formálne prijala správna rada a aby ju vykonávala. Hlavnými prvkami tejto stratégie sú plánovanie a podávanie správ podľa noriem Komisie a v spojitosti s prístupom na riadenie rizika. EIT okrem toho vypracoval aj niekoľko štandardných operačných postupov (SOP). SOP sú podrobné písomné pokyny na dosiahnutie jednotnosti výkonu konkrétneho procesu; pokyny zvyčajne pokrývajú viac ako jednu úlohu alebo oblasť v rámci EIT, oddelenia, sekcie alebo tímov.

                  ZIS a jednotliví partneri poskytujú audítorské osvedčenia o finančných výkazoch, pričom nezávislí audítori poverení EIT osvedčujú zákonnosť a súlad súm vykázaných vo finančných správach.

               2.2.3.
                     Odhad a opodstatnenie nákladovej účinnosti kontrol (pomer medzi nákladmi na kontroly a hodnotou súvisiacich riadených finančných prostriedkov) a posúdenie očakávaných úrovní rizika chyby (pri platbe a uzavretí)

                  Z najnovších odhadov vyplýva, že náklady na kontroly EIT sú pod úrovňou 3 % spravovaných prostriedkov, pričom miera chybovosti dosahuje 1 %. Nápravné opatrenia sa bežne uplatňujú prostredníctvom osvedčení o finančných výkazoch a auditov ex post. Kombinácia malej veľkosti a efektívneho a účinného prístupu k externalizácii umožňuje udržiavať náklady na kontroly na nízkej úrovni a stupeň spoľahlivosti na dostatočnej úrovni, ako to ilustrujú nedávne vyhlásenia o vierohodnosti Európskeho dvora audítorov.

               2.3.
                     Opatrenia na predchádzanie podvodom a nezrovnalostiam

               Uveďte existujúce a plánované preventívne a ochranné opatrenia, napr. zo stratégie na boj proti podvodom.

                  EIT prijme náležité opatrenia, aby zabezpečil ochranu finančných záujmov Únie.

                  EIT je odhodlaný bojovať proti podvodom vo všetkých fázach procesu riadenia grantov a všetkých ostatných činnostiach, ktoré sa vykonávajú. Vo všetkých rozhodnutiach prijatých EIT a vo všetkých zmluvách uzavretých EIT sa výslovne stanovuje, že Európsky úrad pre boj proti podvodom (OLAF) a Dvor audítorov môžu vykonávať kontroly na mieste vo vzťahu k dokumentom všetkých dodávateľov a subdodávateľov, ktorí dostali finančné prostriedky Únie, a to aj v priestoroch konečných príjemcov.

                  Od roku 2015 sa v EIT uplatňuje stratégia na boj proti podvodom, ktorá je v súlade s obdobnou stratégiou Komisie. EIT priebežne zlepšuje svoje opatrenia na predchádzanie podvodom a ich odhaľovanie.

               3.
                     ODHADOVANÝ FINANČNÝ VPLYV NÁVRHU/INICIATÍVY

               3.1.
                     Okruh viacročného finančného rámca a nové navrhované rozpočtové riadky výdavkov

                        Rozpočtový riadok

                        Druh
                        výdavkov

                        Príspevky

                        01.010101 Výdavky súvisiace s úradníkmi a dočasnými zamestnancami vykonávajúcimi výskumné a inovačné programy – Horizont Európa

                        01.010102 Externí zamestnanci vykonávajúci výskumné a inovačné programy – Horizont Európa

                        01.010103 Ostatné výdavky na riadenie výskumných a inovačných programov – Horizont Európa

                        Okruh I. Jednotný trh, inovácie a digitálna ekonomika

                        NRP
                           12

                        krajín EZVO
                           13

                        kandidátskych krajín
                           14

                        tretích krajín

                        v zmysle článku [21 ods. 2 písm. b)] nariadenia o rozpočtových pravidlách

                        01.02.03.XX Európsky inovačný a technologický inštitút (EIT)

                        DRP

                        ÁNO

                        ÁNO

                        ÁNO

                        NIE

               3.2.
                     Odhadovaný vplyv na výdavky

               3.2.1.
                     Zhrnutie odhadovaného vplyvu na výdavky

               v mil. EUR (zaokrúhlené na 3 desatinné miesta)

                        Okruh viacročného finančného
                           rámca

                        I

                        Okruh I. Jednotný trh, inovácie a digitálna ekonomika

                        2021

                        2022

                        2023

                        2024

                        2025

                        2026

                        2027

                        Po roku 2027

                        SPOLU

                        Hlava I Rozpočet EIT (Výdavky na zamestnancov)
                           15

                        Záväzky = Platby

                        (1)

                        5,413

                        5,588

                        5,768

                        5,954

                        6,147

                        6,346

                        6,551

                        41,767

                        Hlava II Rozpočet EIT (Výdavky na infraštruktúru a operačné výdavky)

                        Záväzky = Platby

                        (2)

                        1,309

                        1,335

                        1,362

                        1,389

                        1,417

                        1,445

                        1,474

                        9,732

                        Hlava III Rozpočet EIT (Operačné výdavky) Operačné rozpočtové prostriedky (rozdelené podľa rozpočtových riadkov uvedených v bode 3.1)

                        Záväzky

                        (3)

                        386,423

                        394,190

                        402,088

                        410,155

                        418,460

                        426,790

                        435,394

                        2 873,500

                        Platby

                        (4)

                        270,496

                        391,860

                        399,719

                        407,735

                        415,969

                        424,291

                        432,813

                        130,618

                        2 873,500

                        01.02.03.XX Európsky inovačný a technologický inštitút (EIT) – Operačné rozpočtové prostriedky

                        Záväzky

                        (5)=(1)+ (2) +(3)

                        393,145

                        401,113

                        409,218

                        417,499

                        426,024

                        434,581

                        443,419

                         2 925,000

                        Platby

                        (6)=(1)+(2)+(4)

                        277,218

                        398,783

                        406,849

                        415,079

                        423,533

                        432,082

                        440,838

                        130,618

                        2 925,000

                        01.010101 Výdavky súvisiace s úradníkmi a dočasnými zamestnancami vykonávajúcimi výskumné a inovačné programy – Horizont Európa

                        Záväzky = Platby

                        (7)

                        0,527

                        0,545

                        0,565

                        0,584

                        0,605

                        0,626

                        0,648

                        4,100

                        01.010102 Externí zamestnanci vykonávajúci výskumné a inovačné programy HE

                        Záväzky = Platby

                        (8)

                        0,108

                        0,110

                        0,113

                        0,115

                        0,117

                        0,119

                        0,122

                        0,804

                        01.010103 Ostatné výdavky na riadenie výskumných a inovačných programov HE

                        Záväzky = Platby

                        (9)

                        9,445

                        9,629

                        9,816

                        10,006

                        10,202

                        10,398

                        10,600

                        70,096

                        Administratívne rozpočtové prostriedky financované z finančného krytia programu
                           16

                        Záväzky = Platby

                        (10)=(7)+ (8) +(9)

                        10,081

                        10,285

                        10,493

                        10,705

                        10,924

                        11,143

                        11,370

                        75,000

                        Rozpočtové prostriedky OKRUHU 1viacročného finančného rámca pre EIT SPOLU

                        Záväzky

                        (11) =(5)+(10)

                        403,226

                        411,398

                        419,711

                        428,204

                        436,948

                        445,724

                        454,789

                        3 000,000

                        Platby

                        (12)=(6)+(10)

                        287,299

                        409,068

                        417,342

                        425,784

                        434,456

                        443,225

                        452,208

                        130,618

                        3 000,000

                        Okruh viacročného finančného
                        rámca

                        7

                        „Administratívne výdavky“

               Tento oddiel sa vyplní s použitím rozpočtových údajov administratívnej povahy, ktoré budú po prvýkrát uvedené v

                  prílohe k legislatívnemu finančnému výkazu

               , ktorá je nahraná do DECIDE na účely medziútvarovej konzultácie.

               v mil. EUR (zaokrúhlené na 3 desatinné miesta)

                        Európska komisia

                        2021

                        2022

                        2023

                        2024

                        2025

                        2026

                        2027

                        Po roku 2027

                        SPOLU

                        Rozpočtové prostriedky OKRUHU 7viacročného finančného rámca pre EIT SPOLU

                        (Záväzky spolu = Platby spolu)

               v mil. EUR (zaokrúhlené na 3 desatinné miesta)

                        2021

                        2022

                        2023

                        2024

                        2025

                        2026

                        2027

                        Po roku 2027

                        SPOLU

                        Rozpočtové prostriedky
                        viacročného finančného rámca
                        v rámci všetkých OKRUHOV

                        Záväzky

                        403,226

                        411,398

                        419,711

                        428,204

                        436,948

                        445,724

                        454,789

                        3 000,000

                        Platby

                        287,299

                        409,068

                        417,342

                        425,784

                        434,456

                        443,225

                        452,208

                        130,618

                        3 000,000

               3.2.2.
                     Zhrnutie odhadovaného vplyvu na administratívne rozpočtové prostriedky

               ◻
                     Návrh/iniciatíva si nevyžaduje použitie administratívnych rozpočtových prostriedkov

               X
                     Návrh/iniciatíva si vyžaduje použitie administratívnych rozpočtových prostriedkov, ako je uvedené v nasledujúcej tabuľke:

               v mil. EUR (zaokrúhlené na 3 desatinné miesta)

                        Roky

                        2021

                        2022

                        2023

                        2024

                        2025

                        2026

                        2027

                        SPOLU

                        OKRUH 7
                        viacročného finančného rámca

                        Ľudské zdroje

                        Ostatné administratívne výdavky

                        Medzisúčet OKRUHU 7
                        viacročného finančného rámca

                        Mimo OKRUHU 7
                        viacročného finančného rámca

                        Ľudské zdroje Riadok 01.010101 Úradníci a dočasní zamestnanci vykonávajúci výskumné a inovačné programy HE

                        0,527

                        0,545

                        0,565

                        0,584

                        0,605

                        0,626

                        0,648

                        4,100

                        Ľudské zdroje Riadok 01.010102 Externí zamestnanci vykonávajúci výskumné a inovačné programy HE

                        0,108

                        0,110

                        0,113

                        0,115

                        0,117

                        0,119

                        0,122

                        0,804

                        Riadok 01.010103 Ostatné výdavky na riadenie výskumných a inovačných programov HE

                        9,445

                        9,629

                        9,816

                        10,006

                        10,202

                        10,398

                        10,600

                        70,096

                        Medzisúčet
                        mimo OKRUHU 7
                        viacročného finančného rámca

                        10,081

                        10,285

                        10,493

                        10,705

                        10,924

                        11,143

                        11,370

                        75,000

                        SPOLU

                        10,081

                        10,285

                        10,493

                        10,705

                        10,924

                        11,143

                        11,370

                        75,000

               Rozpočtové prostriedky potrebné na ľudské zdroje a na ostatné administratívne výdavky budú pokryté rozpočtovými prostriedkami GR, ktoré už boli pridelené na riadenie akcie a/alebo boli prerozdelené v rámci GR, a v prípade potreby budú doplnené zdrojmi, ktoré sa môžu prideliť riadiacemu GR v rámci ročného postupu prideľovania zdrojov a v závislosti od rozpočtových obmedzení.

               3.2.2.1
                     Odhadované potreby ľudských zdrojov
                  17

               ◻
                     Návrh/iniciatíva si nevyžaduje použitie ľudských zdrojov.

               X
                     Návrh/iniciatíva si vyžaduje použitie ľudských zdrojov, ako je uvedené v nasledujúcej tabuľke:

               odhady sa vyjadrujú v jednotkách ekvivalentu plného pracovného času

                        Roky

                        2021

                        2022

                        2023

                        2024

                        2025

                        2026

                        2027

                        • Plán pracovných miest (úradníci a dočasní zamestnanci)

                        Ústredie a zastúpenia Komisie

                        4

                        4

                        4

                        4

                        4

                        4

                        4

                        Delegácie

                        Výskum

                        • Externí zamestnanci (ekvivalent plného pracovného času: – ZZ, MZ, VNE, DAZ a PED
                           18

                        Okruh 7

                        Financovaný z OKRUHU 7 viacročného finančného rámca

                        ‒ ústredie

                        – delegácie

                        Financovaný z finančného krytia programu
                           19

                        ‒ ústredie

                        2

                        2

                        2

                        2

                        2

                        2

                        2

                        – delegácie

                        Výskum

                        Iné (uveďte)

                        SPOLU

                        6

                        6

                        6

                        6

                        6

                        6

                        6

               Potreby ľudských zdrojov budú pokryté úradníkmi GR, ktorí už boli pridelení na riadenie akcie a/alebo boli interne prerozdelení v rámci GR, a v prípade potreby budú doplnené zdrojmi, ktoré sa môžu prideliť riadiacemu GR v rámci ročného postupu prideľovania zdrojov v závislosti od rozpočtových obmedzení.

               Opis úloh, ktoré sa majú vykonať:

                        Úradníci a dočasní zamestnanci

                        – príprava stanoviska Komisie k jednotnému programovému dokumentu,

                        – príprava pozície pozorovateľa Komisie na zasadnutiach správnej rady EIT,

                        – príprava rozhodnutia Komisie o vymenovaní členov správnej rady EIT,

                        – všeobecná koordinácia s ostatnými útvarmi Komisie a koordinácia a zosúladenie s ostatnými iniciatívami EÚ, najmä s programom Horizont Európa,

                        – príprava pozície Komisie v rámci platformy zainteresovaných strán EIT,

                        – príprava pozície Komisie v rámci tzv. skupiny zástupcov členských štátov,

                        – organizácia výročných zasadnutí medzi ZIS EIT a útvarmi Komisie,

                        – sledovanie výziev na nové ZIS a nadviazanie na ne,

                        – monitorovanie a hodnotenie EIT,

                        – zabezpečenie súladu titulov so značkou EIT s opatreniami podniknutými v kontexte Európskeho priestoru vysokoškolského vzdelávania,

                        – úlohy, ktoré súvisia s prípravou postupov Komisie v oblasti strategického plánovania a programového cyklu (výročná správa o činnosti a pod.) a riadenia rozpočtu,

                        – sledovanie auditov oddelenia vnútorného auditu a Útvaru pre vnútorný audit, ako aj auditov Európskeho dvora audítorov a nadviazanie na ne.

                        Externí zamestnanci

                        – spolupodieľanie sa na príprave stanoviska Komisie k jednotnému programovému dokumentu,

                        – spolupodieľanie sa na všeobecnej koordinácii s ostatnými útvarmi Komisie a na koordinácii a zosúlaďovaní s ostatnými iniciatívami EÚ, najmä s programom Horizont Európa,

                        – spolupodieľanie sa na príprave pozície Komisie v rámci platformy zainteresovaných strán EIT,

                        – spolupodieľanie sa na príprave pozície Komisie v rámci tzv. skupiny zástupcov členských štátov,

                        – spolupodieľanie sa na organizácii výročných zasadnutí medzi ZIS EIT a útvarmi Komisie,

                        – sledovanie výziev na nové ZIS a nadviazanie na ne,

                        – spolupodieľanie sa na zabezpečovaní súladu titulov so značkou EIT s opatreniami podniknutými v kontexte Európskeho priestoru vysokoškolského vzdelávania,

                        – spolupodieľanie sa na úlohách, ktoré súvisia s prípravou postupov Komisie v oblasti strategického plánovania a programového cyklu (výročná správa o činnosti a pod.) a rozpočtu,

                        – spolupodieľanie sa na sledovaní auditov oddelenia vnútorného auditu a Útvaru pre vnútorný audit, ako aj auditov Európskeho dvora audítorov a nadviazanie na ne.

               3.2.2.2.
                     Odhadované potreby ľudských zdrojov v Európskom inovačnom a technologickom inštitúte (EIT)

               odhady sa vyjadrujú v jednotkách ekvivalentu plného pracovného času

                        EIT (v Budapešti)

                        2021

                        2022

                        2023

                        2024

                        2025

                        2026

                        2027

                        Úradníci Komisie

                        z toho AD

                        z toho AST

                        z toho AST–SC

                        Dočasní zamestnanci

                        z toho AD

                        40

                        40

                        40

                        40

                        40

                        40

                        40

                        z toho AST

                        5

                        5

                        5

                        5

                        5

                        5

                        5

                        z toho AST–SC

                        Zmluvní zamestnanci

                        23

                        23

                        23

                        23

                        23

                        23

                        23

                        VNE

                        2

                        2

                        2

                        2

                        2

                        2

                        2

                        Spolu

                        70

                        70

                        70

                        70

                        70

                        70

                        70

               Opis úloh, ktoré sa majú vykonať:

                        Úradníci a dočasní zamestnanci

                        – rozpočet EIT, plánovanie a podávanie správ,

                        – program zjednodušenia EIT,

                        – príprava nových vĺn označovania a výberu ZIS,

                        – koordinácia a zosúladenie s ostatnými iniciatívami EÚ, najmä s programom Horizont Európa,

                        – platforma zainteresovaných strán EIT,

                        – tzv. skupina zástupcov členských štátov,

                        – príprava zasadnutí správnej rady a výkonného výboru EIT,

                        – organizácia zasadnutí a vypočutí medzi EIT a ZIS,

                        – konsolidácia existujúcich ZIS,

                        – monitorovanie a hodnotenie koordinovaných činností ZIS a EIT,

                        – vplyv EIT prostredníctvom výmeny vedomostí, šírenia výsledkov, osvety a medzinárodného zviditeľnenia sa,

                        – navrhovanie a riadenie koordinovaných činností EIT,

                        – podpora spolupráce a synergií medzi ZIS,

                        – navrhovanie a koordinácia vzdelávacích činností vykonávaných ZIS,

                        – uskutočňovanie komunikácie EIT,

                        – spustenie a sledovanie výziev na zriadenie ZIS a nadviazanie na ne,

                        – riadenie auditov (Útvaru pre vnútorný audit, oddelenia vnútorného auditu a Európskeho dvora audítorov),

                        Externí zamestnanci

                        – spolupodieľanie sa na príprave nových vĺn označovania a výberu nových ZIS,

                        – spolupodieľanie sa na podnikateľskom a vzdelávacom programe EIT,

                        – spolupodieľanie sa na platforme zainteresovaných strán EIT,

                        – spolupodieľanie sa na tzv. skupine zástupcov členských štátov,

                        – spolupodieľanie sa na príprave zasadnutí správnej rady a výkonného výboru EIT,

                        – spolupodieľanie sa na zabezpečovaní súladu titulov so značkou EIT s opatreniami podniknutými v kontexte Európskeho priestoru vysokoškolského vzdelávania,

                        – spolupodieľanie sa na uskutočňovaní komunikácie EIT, – spolupodieľanie sa na riadení koordinovaných činností EIT,

                        – spolupodieľanie sa na monitorovaní a sledovaní koordinovaných činností ZIS a EIT a nadviazanie na ne.

               3.2.3.
                     Príspevky od tretích strán

               Návrh/iniciatíva:

               ◻
                     nezahŕňa spolufinancovanie tretími stranami

                X zabezpečuje spolufinancovanie tretími stranami, ako je odhadnuté v nasledujúcej tabuľke:

               rozpočtové prostriedky v mil. EUR (zaokrúhlené na 3 desatinné miesta)

                        Roky

                        2021

                        2022

                        2023

                        2024

                        2025

                        2026

                        2027

                        SPOLU

                        Uveďte spolufinancujúci subjekt

                        Prostriedky zo spolufinancovania SPOLU
                           20

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               3.3.
                     Odhadovaný vplyv na príjmy

               ◻
                     Návrh/iniciatíva nemá finančný vplyv na príjmy.

               X
                     Návrh/iniciatíva má finančný vplyv na príjmy, ako je uvedené v nasledujúcej tabuľke:

               ◻
                     vplyv na vlastné zdroje

               X
                     vplyv na iné príjmy

               uveďte, či sú príjmy pripísané rozpočtovým riadkom výdavkov ◻

               v mil. EUR (zaokrúhlené na 3 desatinné miesta)

                        Rozpočtový riadok príjmov:

                        Vplyv návrhu/iniciatívy

                        2021

                        2022

                        2023

                        2024

                        2025

                        2026

                        2027

                        Položka 6013

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               V prípade pripísaných príjmov uveďte príslušné rozpočtové riadky výdavkov.

                  01.02XX Rozpočtové prostriedky pochádzajúce z príspevkov tretích strán

               Ďalšie poznámky (napr. spôsob/vzorec použitý na výpočet vplyvu na príjmy alebo akékoľvek ďalšie informácie).

                  Tretie krajiny môžu prispieť do programu prostredníctvom dohôd o pridružení. Podmienky určujúce výšku finančného príspevku budú stanovené v dohodách o pridružení s každou krajinou a zabezpečia automatickú korekciu akejkoľvek významnej nerovnováhy v porovnaní so sumou, ktorú subjekty so sídlom v pridruženej krajine získajú prostredníctvom účasti na programe, berúc do úvahy náklady na riadenie programu.

                     (1)

                        Nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (Ú. v. EÚ L 97, 9.4.2008, s. 1). Zmenené nariadením Európskeho parlamentu a Rady (EÚ) č. 1292/2013 z 11. decembra 2013 (Ú. v. EÚ L 347, 11.12.2013, s. 174).

                     (2)

                        Návrh nariadenia Európskeho parlamentu a Rady, ktorým sa stanovuje Európsky horizont – rámcový program pre výskum a inovácie a ktorým sa stanovujú jeho pravidlá účasti a šírenia. COM(2018) 435 final.

                     (3)

                        Aktuálny SIP sa týka rokov 2014 – 2020.

                     (4)

                        ICF (2017), Hodnotenie, s. 36.

                     (5)

                        Ú. v. EÚ L 97, 9.4.2008, s. 1.

                     (6)

                        Odkaz na prijaté prepracované znenie nariadenia o EIT.

                     (7)

                        Podľa článku 58 ods. 2 písm. a) alebo b) nariadenia o rozpočtových pravidlách.

                     (8)

                        COM(2018) 435 final.

                     (9)

                        V článku 9 ods. 2 písm. c) bode 2.

                     (10)

                        Vysvetlenie spôsobov riadenia a odkazy na nariadenie o rozpočtových pravidlách sú k dispozícii na webovej stránke BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx
                  .

                     (11)

                        COM(2018) 323 final, 2.5.2018.

                     (12)

                        DRP = diferencované rozpočtové prostriedky/NRP = nediferencované rozpočtové prostriedky.

                     (13)

                        EZVO: Európske združenie voľného obchodu.

                     (14)

                        Kandidátske krajiny a prípadne potenciálni kandidáti zo západného Balkánu.

                     (15)

                        Náklady na zamestnancov EIT a hlava II boli vypočítané s použitím opravného koeficientu pre HU (71,9), ako sa uvádza na strane 16 v tabuľke 5
                  https://ec.europa.eu/eurostat/documents/6939681/7070380/Annualreport2018.pdf/97053a94-29eb-4e93-8883-e826426e3d55
                  .

                     (16)

                        Technická a/alebo administratívna pomoc a výdavky určené na financovanie vykonávania programov a/alebo akcií Európskej únie (pôvodné rozpočtové riadky „BA“), nepriamy výskum, priamy výskum. Ide o maximálnu sumu zo sumy pridelenej EIT z programu, ktorá sa má použiť na administratívne výdavky Komisie.

                     (17)

                        Tieto číselné údaje sú zosúladené s celkovým legislatívnym finančným výkazom programu Horizont Európa, ktorý zahŕňa len oprávnených zamestnancov pôsobiacich v roku 2020 na generálnych riaditeľstvách, avšak nemajú vplyv na prípadné konkrétne potrebné počty zamestnancov pracujúcich na EIT v rokoch 2021 – 2027.

                     (18)

                        ZZ = zmluvný zamestnanec; MZ = miestny zamestnanec; VNE = vyslaný národný expert; DAZ = dočasný agentúrny zamestnanec; PED = pomocný expert v delegácii.

                     (19)

                        Čiastkový strop pre externých zamestnancov financovaných z operačných rozpočtových prostriedkov (pôvodné rozpočtové riadky „BA“).

                     (20)

                        Dvojstranné dohody o pridružení ešte nie sú stanovené. Príspevky pridružených krajín sa pripočítajú k sumám uvedeným v tomto legislatívnom finančnom výkaze.

    ---documentbreak---

               EURÓPSKA KOMISIA
            V Bruseli11. 7. 2019
            COM(2019) 330 final
            PRÍLOHA
            k
            návrhu rozhodnutia Európskeho parlamentu a Rady
            o strategickom inovačnom programe Európskeho inovačného a technologického inštitútu (EIT) na roky 2021 – 2027: stimulácia inovačného talentu a inovačnej kapacity Európy
            {SEC(2019) 275 final} - {SWD(2019) 330 final} - {SWD(2019) 331 final}

               PRÍLOHA

               Obsah

               1.Úvod

               1.1.EIT: základný inovačný nástroj EÚ

               1.2.Kľúčové silné stránky

               1.3.Kľúčové výzvy

               2.Stanovenie ambicióznych cieľov: EIT v rokoch 2021 – 2027

               2.1.Ciele

               2.2.Postavenie v rámci programu Horizont Európa

               3.Stimulácia inovačného talentu a inovačnej kapacity Európy

               3.1.Znalostné a inovačné spoločenstvá

               3.2.Podpora inovačnej kapacity vysokoškolského vzdelávania

               3.3.Prierezové činnosti EIT

               3.4.Zabezpečenie fungovania

               3.5.Synergie a komplementárnosť s ostatnými programami

               4.Zdroje

               4.1.Rozpočtové potreby

               4.2.Vplyv (monitorovanie a hodnotenie)

               5.Príloha 1A

               6.Príloha 1B

               1.Úvod

               V tomto strategickom inovačnom programe (ďalej len „SIP“) sa stanovujú stratégia a priority pre Európsky inovačný a technologický inštitút (ďalej len „EIT“) na roky 2021 – 2027. Predstavuje hlavný strategický dokument EIT na nasledujúce programové obdobie, v ktorom sa vymedzujú jeho ciele, kľúčové akcie, očakávané výsledky a potrebné zdroje. SIP zabezpečuje nevyhnutné zosúladenie EIT s [návrhom programu Horizont Európa], ktorý je rámcovým programom Únie na podporu výskumu a inovácie na roky 2021 – 2027. Zabezpečuje aj vhodné synergie a komplementárnosť medzi činnosťami EIT a ďalšími iniciatívami, politikami a nástrojmi Únie.

               SIP na roky 2021 – 2027 vychádza z posúdenia vplyvu, ktoré vykonala Európska komisia. Zohľadňuje sa v ňom návrh SIP predložený správnou radou EIT Európskej komisii 20. decembra 2017 v súlade s nariadením o EIT
                  1
               . Takisto sa v ňom zohľadňuje nový [návrh programu Horizont Európa] Európskej komisie z júna 2018, a najmä kľúčová úloha EIT ako súčasti piliera [Inovatívna Európa] (pilier III), a jeho prispievanie k riešeniu globálnych výziev vrátane stanovených cieľov v oblasti klímy a európskej priemyselnej konkurencieschopnosti (pilier II) a k excelentnej vede (pilier I). SIP vychádza z poznatkov získaných za posledné roky činnosti EIT a z výsledkov rozsiahleho konzultačného procesu s kľúčovými zainteresovanými stranami.

               V SIP sa zohľadňuje strategické plánovanie programu Horizont Európa, aby sa zabezpečilo zosúladenie s činnosťami rámcového programu a s inými príslušnými programami Únie, ako aj s prioritami a záväzkami EÚ, a aby sa zlepšila komplementárnosť a synergie s vnútroštátnymi a regionálnymi programami a prioritami financovania.

               1.1.EIT: základný inovačný nástroj EÚ

               EIT bol zriadený v roku 2008 s cieľom prispievať k udržateľnému hospodárskemu rastu a konkurencieschopnosti posilňovaním inovačnej kapacity členských štátov a Európskej únie. Presadzoval integráciu vzdelávania, podnikania a výskumu (vedomostný trojuholník) a silný dôraz na podnikateľský talent a inovačné zručnosti. V hodnotení EIT v polovici trvania, ktoré sa uskutočnilo v roku 2018, sa potvrdilo, že hlavné odôvodnenie zriadenia EIT je stále platné a že jeho model integrácie vedomostného trojuholníka zameraného na inováciu zostáva významný.

               Desať rokov po zriadení EIT sa tempo inovácie významne zrýchlilo. Inovácia pretvára hospodárske odvetvia, od základu mení existujúce podniky a prináša nevídané príležitosti. V meniacom sa svetovom hospodárskom poriadku a zintenzívňujúcej sa medzinárodnej konkurencii je EÚ čoraz závislejšia od talentov a ich inovačnej kapacity. Spoločné navrhovanie, spolupráca a spoločná tvorba naprieč viacerými disciplínami a oblasťami vzdelávania, podnikania a výskumu neboli nikdy také dôležité na riešenie globálnych výziev súvisiacich so zmenou klímy a neudržateľným využívaním prírodných zdrojov, digitálnou transformáciou, demografickými zmenami alebo budúcnosťou zdravotnej starostlivosti a potravinárstva, ako je to v súčasnosti.

               [Návrhom programu Horizont Európa] pre nový rámcový program, ktorým sa podporuje výskum a inovácia na roky 2021 – 2027, sa Európska komisia pevne zaviazala zvyšovať inovačný potenciál Európy, aby mohla reagovať na budúce výzvy. EIT zohráva pri podporovaní inovácie významnú úlohu, pretože spája podnikanie, vzdelávanie, výskum, subjekty verejného sektora a občiansku spoločnosť, a táto úloha je navyše posilnená začlenením EIT do [piliera Inovatívna Európa] v [návrhu programu Horizont Európa]. V [návrhu programu Horizont Európa] sa zohľadňuje čoraz intenzívnejšia ambícia EÚ v oblasti inovácie a potreba jej napĺňania.

               1.2.Kľúčové silné stránky

               Od svojho zriadenia sa dokázal EIT postupne etablovať ako úspešný nástroj na riešenie spoločenských výziev. EIT funguje najmä prostredníctvom svojich znalostných a inovačných spoločenstiev (ZIS), čo sú rozsiahle európske partnerstvá medzi organizáciami z oblasti vzdelávania, odbornej prípravy, podnikania výskumu. V súčasnosti existuje osem ZIS, ktoré vyvíjajú činnosť v týchto oblastiach: zmena klímy, digitálna transformácia, energetika, potravinárstvo, zdravie, suroviny, mestská mobilita a výroba s pridanou hodnotou (pozri obr. 2).

               Každé ZIS pozostáva z piatich až desiatich stredísk spoločného umiestnenia
                  2
               , ktorých úlohou je pôsobiť ako geografické centrá praktickej integrácie vedomostného trojuholníka. Ich organizácia a štruktúra vyplýva z príslušných vnútroštátnych a regionálnych súvislostí a je založená na celoeurópskej sieti existujúcich laboratórií, kancelárií či akademických inštitúcií hlavných partnerov ZIS.

               ZIS sa zameriavajú na riadenie portfólií činností vedomostného trojuholníka prostredníctvom:

               ·činností v oblasti vzdelávania a odbornej prípravy s výraznými podnikateľskými zložkami na účely odbornej prípravy talentov ďalšej generácie vrátane návrhu a vykonávania programov pod značkou EIT
                  3
               , najmä na magisterskej a doktorandskej úrovni,

               ·činností podporujúcich inováciu na vývoj inovačných produktov, procesov a služieb, ktorými sa riešia konkrétne podnikateľské príležitosti,

               ·činností vytvárania podnikov a činností podpory, ako sú programy akcelerátorov na pomoc podnikateľom pri premieňaní nápadov na úspešné podniky a urýchľovanie procesu rastu.

               ZIS predstavujú dynamické inovačné ekosystémy, ktoré prinášajú najrôznejšie výsledky (pozri obr. 1).

               Obrázok 1: Najnovšie výsledky EIT, zdroj: EIT.

               Základ modelu EIT tvoria vzdelávanie a odborná príprava, rozvíjanie talentu a zručností. Žiadna iná činnosť EÚ v oblasti inovácie neobsahuje vysokoškolské vzdelávanie v inovačnom hodnotovom reťazci v takom rozsahu, ako je to v prípade EIT. Vzdelávací program EIT je kľúčovým prvkom rozvoja mimoriadne podnikavých a zručných inovátorov. Do roku 2017 úspešne ukončilo program so značkou EIT na magisterskej a/alebo doktorandskej úrovni viac ako 1 700 absolventov a tisíce ďalších sa zúčastnili na podnikateľských a inovačných vzdelávacích činnostiach a formátoch.

               Od ostatných inovačných nástrojov sa EIT odlišuje svojím zameraním na globálne výzvy prostredníctvom integrácie vedomostného trojuholníka. Poskytnutím grantu ZIS až na 15 rokov plní EIT svoj dlhodobý cieľ riešenia globálnych výziev prostredníctvom inovačných produktov a služieb a zabezpečuje našej spoločnosti a občanom konkrétne prínosy. EIT stanovil ZIS aj cieľ stať sa po 15 rokoch finančne udržateľnými, čo je jedinečná vlastnosť, ktorá vedie k inovačnému nástroju zameranému na podnikanie a výsledky. V tejto súvislosti musia ZIS vypracovať a realizovať stratégie na vytváranie príjmov, aby dokázali zachovať svoj inovačný ekosystém aj po uplynutí platnosti dohody o grante.

               Prístup EIT prispieva k vzniku postupných a prevratných inovácií, účinne rieši zlyhania trhu a pomáha transformovať priemyselné odvetvia. Umožňuje vytváranie dlhodobých podnikateľských stratégií na riešenie globálnych výziev a pomáha pri vytváraní rámcových podmienok, ktoré sú nevyhnutným predpokladom rastu dobre fungujúceho inovačného ekosystému a rozvíjania inovácie.

               EIT ponúka efektívnu a účinnú platformu na zakladanie, rozširovanie a riadenie ZIS s významnými sieťovými účinkami a pozitívnymi externými vplyvmi (pozri obr. 2). Prvá vlna ZIS (EIT Digital, EIT Climate-ZIS a EIT InnoEnergy) založených v roku 2009 je už etablovaná a dobre funguje. Platnosť ich rámcových dohôd o partnerstve uplynie po roku 2024 v súlade s maximálnym trvaním grantu. Druhá a tretia generácia ZIS [EIT Health a EIT Raw Materials (2014), EIT Food (2016)] sú pripravené na spustenie. V decembri 2019 začnú svoju činnosť EIT Urban Mobility a EIT Manufacturing, dve ZIS zriadené v decembri 2018.

               Obrázok 2: Znalostné a inovačné spoločenstvá EIT, zdroj: Európska komisia.

               So svojimi ôsmimi ZIS s viac ako 1 000 partnermi z oblasti podnikania, výskumu a vzdelávania predstavuje EIT najväčší inovačný ekosystém s finančnou podporou EÚ. EIT podporil viac ako 1 200 startupov a inovačných podnikov, vďaka čomu tieto spoločnosti pritiahli externé financovanie vo výške viac ako 890 miliónov EUR a podporené startupy zabezpečili vytvorenie viac ako 6 000 pracovných miest. Viac ako 50 % partnerov ZIS je z podnikateľského odvetvia (priemysel, MSP a startupy), čím sa preukazuje blízkosť k trhu. Zvýšenie počtu partnerov každého ZIS poukazuje na príťažlivosť a dlhodobý potenciál modelu EIT. V roku 2019 sa bude na ZIS EIT zúčastňovať viac ako 600 podnikov, 250 inštitúcií vysokoškolského vzdelávania, 200 výskumných organizácií a viac ako 50 organizácií a orgánov občianskej spoločnosti.

               V kontexte pretrvávajúcich regionálnych rozdielov v oblasti inovačnej výkonnosti spustil EIT v roku 2014 regionálny inovačný program (ďalej len „RIS“) na rozšírenie svojho dosahu na krajiny s nízkou a priemernou úrovňou inovácie. Prostredníctvom RIS rozšíril EIT svoje činnosti po celej Európe a regiónom so slabou inovačnou výkonnosťou ponúka príležitosti zapojiť sa do činností vedomostného trojuholníka v rámci spoločenstva ZIS. Odzrkadľuje sa to aj v podiele finančných prostriedkov EIT pridelených partnerom EÚ-13 (8,3 % v porovnaní so 4,8 % v prípade programu Horizont 2020, stav k roku 2018).

               Obr. 3: EIT v Európe, zdroj: EIT 2018

               EIT dokázal pružne reagovať a v súlade s nariadením o EIT vypracovať zásady a pravidlá na úspešné riadenie svojich ZIS pod celkovým zastrešením programu Horizont 2020. Vďaka svojej prevádzkovej nezávislosti môže odskúšať a efektívne realizovať množstvo noviniek v oblasti riadenia svojich prijímateľov, ako napríklad mechanizmus súťažného financovania, ciele finančnej udržateľnosti a špecifické kľúčové ukazovatele výkonnosti.

               1.3.Kľúčové výzvy

               EIT je súčasťou celkového rámca programu Horizont Európa, ktorý sa okrem iného zameriava na zabezpečenie vedeckého, hospodárskeho/technologického a spoločenského vplyvu s cieľom posilniť vedecko-technologické základne Únie; realizáciu priorít strategickej politiky Únie; posilnenie svojej konkurencieschopnosti vo všetkých členských štátoch, ako aj vo svojich priemyselných odvetviach, a na prispievanie k riešeniu globálnych výziev vrátane cieľov udržateľného rozvoja. Základnou podmienkou na dosiahnutie úspechu v tomto úsilí je reagovať na neustálu potrebu zvyšovania inovačnej kapacity v celej Únii. EÚ čelí predovšetkým trom výzvam, na ktoré sa bude EIT zameriavať v rokoch 2021 – 2027 pri svojich činnostiach a ktoré sa budú zohľadňovať v jeho všeobecných cieľoch.

               Po prvé, dnešné hospodárstva sú čoraz častejšie poháňané zručnosťami a schopnosťami ľudí a organizácií, pokiaľ ide o premietnutie nápadov do produktov a služieb. V súčasnosti sa kladie dôraz predovšetkým na inovačné zručnosti a podnikateľskú kultúru, a to najmä v technologickej a vedeckej oblasti, ale čoraz častejšie aj v iných disciplínach. Silnie potreba ďalej podnecovať inovačnú kapacitu inštitúcií vysokoškolského vzdelávania v Európe. EIT má pri realizácii týchto cieľov v rámci programu Horizont Európa jedinečné postavenie.

               Po druhé, fyzická blízkosť je kľúčovým faktorom vzniku inovácie. Iniciatívy zamerané na vytváranie inovačných sietí a poskytovanie služieb, ktoré podporujú vytváranie, spoločné využívanie a prenos znalostí, zohrávajú kľúčovú úlohu pri posilňovaní interakcií medzi podnikmi, akademickou obcou, výskumnými organizáciami, vládami a jednotlivcami. Napriek tomu sa však výkonnosť v oblastiach výskumu a inovácie v jednotlivých častiach EÚ stále do veľkej miery líši, ako vyplýva z výročného európskeho prehľadu výsledkov inovácie. Inovácie by mali byť v prvom rade inkluzívne a úzko späté s miestnymi územnými celkami. Činnosti EIT sú vďaka svojmu miestne orientovanému prístupu vhodné na to, aby prispievali k posilňovaniu lokálnych inovačných ekosystémov.

               A napokon pre životaschopné inovačné ekosystémy je potrebná kombinácia znalostí, infraštruktúry a talentu. Na zabezpečenie riadneho a účinného investovania z obmedzených zdrojov do výskumu a inovácie musia byť zavedené rámcové podmienky spolupráce medzi oblasťami európskeho výskumu, vzdelávania a inovácie, ako aj silné synergie. Prehlbovanie integrácie vedomostného trojuholníka prostredníctvom existujúcich a nových ZIS je osvedčený spôsob, ako podporiť prostredie vhodné pre inovácie a je hlavným cieľom ETI.

               2.Stanovenie ambicióznych cieľov: EIT v rokoch 2021 – 2027

               EIT ako neoddeliteľná súčasť programu Horizont Európa prispeje k plneniu jeho hlavných cieľov a politík. ZIS budú súčasťou inštitucionalizovaných európskych partnerstiev, čo znamená, že budú postupovať podľa súboru zásad a kritérií životného cyklu, aby sa zabezpečil súdržnejší, otvorenejší a viac na vplyv zameraný prístup. Vo všeobecných cieľoch EIT sa teda odzrkadľuje celková úloha EIT v programe Horizont Európa a jeho miesto v [pilieri Inovatívna Európa].

               2.1.Ciele

               Hlavné oblasti intervencií EIT sa vymedzujú v [návrhu programu Horizont Európa]. EIT bude naďalej podporovať svoje znalostné a inovačné spoločenstvá (ZIS) s cieľom posilňovať inovačné ekosystémy, ktoré pomáhajú riešiť globálne výzvy. Bude to robiť podporovaním integrácie vzdelávania, výskumu a podnikania, vďaka čomu budú vznikať prostredia vhodné pre inovácie, a propagovaním a podporovaním novej generácie podnikateľov, ako aj podnecovaním zakladania inovačných spoločností v úzkej synergii a komplementárnosti s EIC. V rámci toho bude najmä:

               1.posilňovať udržateľné inovačné ekosystémy v celej Európe;

               2.podporovať inováciu a podnikanie prostredníctvom lepšieho vzdelávania;

               3.prinášať nové riešenia globálnych výziev na trh.

               V súlade s identifikovanými výzvami, ktorým EIT čelí (opísanými v kapitole 1.3), a s cieľom prispievať k uvedeným hlavným cieľom vymedzeným pre EIT v [návrhu programu Horizont Európa] sú konkrétne ciele EIT na roky 2021 – 2027 tieto:

               a)zvýšenie vplyvu ZIS a integrácia vedomostného trojuholníka;

               b)zvýšenie inovačnej kapacity sektora vysokoškolského vzdelávania podporovaním inštitucionálnej zmeny v inštitúciách vysokoškolského vzdelávania;

               c)zintenzívnenie regionálneho dosahu EIT s cieľom riešiť regionálne rozdiely, pokiaľ ide o inovačnú kapacitu v celej EÚ.

               2.2.Postavenie v rámci programu Horizont Európa

               Plnením týchto cieľov bude EIT prispievať k celkovému dosiahnutiu vedeckých, hospodárskych/technologických a spoločenských vplyvov programu Horizont Európa. Naďalej bude posilňovať inovačné ekosystémy, ktoré pomáhajú riešiť globálne výzvy, a to posilňovaním integrácie vedomostného trojuholníka v oblastiach činnosti ZIS. Procesom strategického plánovania v rámci programu Horizont Európa sa zabezpečí lepšie zosúladenie medzi činnosťami EIT a zvyškom programu Horizont Európa. EIT bude na základe svojich preukázaných výsledkov zohrávať dôležitú úlohu v pilieri Inovatívna Európa.

               Kľúčovými pre vplyv [piliera Inovatívna Európa] budú aj silné synergie medzi EIT a Európskou radou pre inováciu. EIT a EIC budú riadiť doplnkové činnosti zamerané na zefektívnenie podpory poskytovanej inovačným podnikom. Na základe odborných poznatkov svojich ZIS bude EIT poskytovať prijímateľom finančných prostriedkov z EIT služby a odbornú prípravu v oblasti akcelerácie podnikov.

               EIT bude okrem toho prijímateľom EIC uľahčovať prístup k inovačným ekosystémom ZIS a príslušným subjektom vedomostného trojuholníka. Takto sa môžu prijímatelia EIC aktívne zapojiť do činností ZIS a využívať ich služby. Zároveň budú môcť prijímatelia EIT požiadať o nástroje EIC, ak nebude k dispozícii podpora ZIS EIT. EIC môže pomôcť s rýchlejším rozšírením startupov podporovaných ZIS, ktoré majú vysoký potenciál rastu. Najinovatívnejšie podniky podporované ZIS môžu konkrétne, ak si ich EIC vyberie, využívať podporu vo forme kombinovaného financovania, ktorú ponúka akcelerátor EIC, a/alebo finančnej podpory, ktorú ponúkajú nástroje InvestEU.

               EIT bude zabezpečovať silné synergie aj s programami a iniciatívami v rámci piliera [Excelentná veda], a to s cieľom zrýchliť prenos znalostí vyplývajúcich zo základného vedeckého výskumu do konkrétnych aplikácií prospešných pre spoločnosť. Konkrétne v prípade akcií Marie Curie-Skłodowskej (MSCA) bude EIT spolupracovať na rozvoji inovačných a podnikateľských zručností prijímateľov grantu MSCA.

               EIT bude prispievať k pilieru [Globálne výzvy a priemyselná konkurencieschopnosť] a bude dopĺňať príslušné činnosti na riešenie globálnych výziev a zvyšovať konkurencieschopnosť EÚ v celosvetovom meradle. Konkrétne sa bude EIT prostredníctvom svojich ZIS snažiť prispievať k príslušným poslaniam a tematickým klastrom, ako aj k ostatným európskym partnerstvám, a to najmä podporou opatrení na strane dopytu a poskytovaním služieb využívania na podporu prenosu technológií a urýchlenie komercializácie dosiahnutých výsledkov.

               EIT bude zabezpečovať súdržnosť s oblasťou európskych inovačných ekosystémov programu Horizont Európa. Konkrétne bude EIT zohrávať aktívnu úlohu pri činnostiach fóra EIC a vytvorí prepojenia medzi spoločenstvom EIT a príslušnými činnosťami na podporu inovačných ekosystémov s cieľom zabrániť duplicite a zabezpečiť súdržnosť a komplementárnosť akcií.

               Preskúmajú sa aj príležitosti na synergie medzi časťou spoločného využívania excelentnosti programu Horizont Európa a činnosťami dosahu podporovanými EIT. Najmä cieľové krajiny časti programu Horizont Európa týkajúcej sa spoločného využívania excelentnosti, ktoré sú cieľovou skupinou činností dosahu EIT, budú môcť využívať odborné poznatky a podporu EIT pri rozvoji nadväzujúcich činností (t. j. blízkych trhu).

               3.Stimulácia inovačného talentu a inovačnej kapacity Európy

               Posilnená úloha EIT vďaka zameraniu sa na akcie, kde bude predstavovať pridanú hodnotu na úrovni EÚ a prispievať k dosiahnutiu cieľov programu Horizont Európa, bude určujúca pre stratégiu EIT na roky 2021 – 2027. Po prvé, EIT bude naďalej podporovať inovačnú kapacitu a ekosystémy prostredníctvom ZIS, ich ďalšieho rozvoja a rozširovania, ako aj prostredníctvom zakladania nových ZIS. Po druhé, na základe skúseností s integráciou vedomostného trojuholníka bude EIT priamo podporovať rozvoj podnikateľskej a inovačnej kapacity v sektore vysokoškolského vzdelávania. A napokon prostredníctvom efektívnejších prierezových opatrení bude EIT zabezpečovať zvyšovanie svojho vplyvu na úrovni EÚ. Okrem toho bude EIT zlepšovať svoje činnosti v mnohých ďalších oblastiach s cieľom zvýšiť svoju účinnosť, efektívnosť a vplyv.

               3.1.Znalostné a inovačné spoločenstvá

               (1)Podpora existujúcich ZIS

               Integrácia vedomostného trojuholníka zo strany EIT a ZIS na úrovni EÚ, členských štátov a na regionálnej a miestnej úrovni zostáva naďalej hlavnou úlohou pri posilňovaní inovačných ekosystémov a zabezpečovaní ich udržateľnosti, ako aj pri vývoji nových riešení globálnych výziev. EIT bude naďalej podporovať portfólio ZIS (pozri obr. 2) a ďalej posilňovať svoju úspešnú platformu na ich zakladanie, rast a riadenie. ZIS sa budú naďalej prevádzkovať prostredníctvom stredísk spoločného umiestnenia. ZIS sa budú naďalej usilovať o finančnú udržateľnosť s cieľom dosiahnuť z dlhodobého hľadiska (najneskôr po 15 rokoch) finančnú nezávislosť od grantu EIT, a to prostredníctvom využívania verejných aj súkromných investícií.

               EIT vyčlení na podporu ZIS veľkú časť svojho rozpočtu. Bude monitorovať a analyzovať ich výkonnosť a zabezpečovať, aby plnili ciele EIT a programu Horizont Európa. Okrem finančnej podpory bude EIT na základe získaných poznatkov poskytovať ZIS strategický dohľad, ako aj usmernenia týkajúce sa horizontálnych a špecifických otázok, a to aj o dosahovaní synergií v rámci programu Horizont Európa a s ďalšími iniciatívami EÚ. EIT bude ZIS podporovať najmä pri zavádzaní rozhraní a posilňovaní spoločných činností s príslušnými európskymi partnerstvami, ako aj s ďalšími príslušnými iniciatívami a programami Únie.

               Takisto bude monitorovať udeľovanie značky EIT programom ZIS v oblasti vzdelávania a odbornej prípravy a skúmať efektívnejší mechanizmus zabezpečovania kvality vrátane externého uznávania a akreditácie značky EIT.

               EIT bude uľahčovať spoločné služby pre ZIS a výmenu skúseností a osvedčených postupov medzi ZIS, ako aj posilňovať spoluprácu medzi nimi (činnosti medzi jednotlivými ZIS) v tematických aj horizontálnych otázkach. Činnosti naprieč ZIS majú najväčší potenciál vtedy, keď niekoľko ZIS rieši spoločné priority politiky EÚ tam, kde neexistuje žiadne na to vyhradené ZIS. Prepojenie rôznych spoločenstiev ZIS v špecializovaných a vzájomne prospešných spoločných akciách má vysoký potenciál synergií a EIT bude takéto činnosti podporovať a aktívne sa podieľať na vymedzovaní obsahu a štruktúry činností naprieč ZIS. Bude monitorovať vykonávanie činností naprieč ZIS, ako aj dosiahnuté výsledky s cieľom zabezpečiť, aby sa tieto činnosti stali neoddeliteľnou súčasťou stratégií ZIS.

               (2)Zvýšenie regionálneho vplyvu ZIS

               EIT bude naďalej zvyšovať svoj regionálny vplyv, a to väčšou otvorenosťou voči potenciálnym partnerom a zainteresovaným stranám, ako aj lepšie naformulovanou regionálnou stratégiou ZIS vrátane odkazov na príslušné stratégie pre inteligentnú špecializáciu.

               Regionálny inovačný program EIT, ktorý riadi EIT a vykonávajú ZIS, sa doposiaľ uskutočňoval na dobrovoľnej báze. Od roku 2021 sa RIS EIT stane neoddeliteľnou súčasťou viacročnej stratégie ZIS. EIT bude naďalej poskytovať usmernenia a podporu ZIS pri príprave viacročných stratégií RIS EIT a pri ich vykonávaní. Činnosti v rámci RIS EIT budú pokračovať s lepšou podporou inovačnej kapacity krajín a regiónov, ktorých výkonnosť v oblasti inovácie je nedostatočná. Rozpočet EIT vyhradený na vykonávanie činností RIS EIT bude tvoriť minimálne 10 % celkovej finančnej podpory EIT pre ZIS, takže sa zvýši aj počet partnerov ZIS z cieľových regiónov. Činnosti podporované prostredníctvom RIS budú zamerané na:

               ·zlepšenie inovačných kapacít miestneho ekosystému prostredníctvom činností budovania kapacít a užších interakcií medzi miestnymi aktérmi v oblasti inovácie (klastre, siete, regionálne orgány, inštitúcie vysokoškolského vzdelávania, výskumné organizácie, inštitúcie OVP),

               ·prepájanie miestnych inovačných ekosystémov s celoeurópskymi inovačnými ekosystémami prostredníctvom spolupráce so ZIS EIT a ich strediskami spoločného umiestnenia.

               Okrem toho bude musieť každé ZIS v záujme zabezpečenia hlbšej integrácie ZIS do miestnych inovačných ekosystémov vypracovať a vykonávať stratégiu zameranú na posilňovanie vzťahu s regionálnymi a miestnymi aktérmi v oblasti inovácie, pričom EIT bude toto vykonávanie aktívne monitorovať. Miestne orientovaný inovačný prístup by mal byť začlenený do viacročnej stratégie a obchodného plánu stredísk spoločného umiestnenia ZIS (a RIS). Mal by teda využívať ich úlohu sprostredkovateľa prístupu k spoločenstvu ZIS a interakcie so spoločne umiestnenými partnermi. ZIS by mali preukázať prepojenia s miestnymi stratégiami pre inteligentnú špecializáciu a s činnosťami príslušných tematických platforiem a medziregionálnych iniciatív vrátane riadiacich orgánov fondov EŠIF. EIT bude takisto monitorovať činnosť stredísk spoločného umiestnenia a ich integráciu do miestnych inovačných ekosystémov.

               (3)Zakladanie nových ZIS

               S cieľom prispievať k riešeniu nových a vznikajúcich globálnych výziev bude EIT zakladať nové ZIS v prioritných oblastiach vybraných na základe kritérií, pri ktorých sa okrem iných aspektov posudzoval ich význam pre priority politík programu Horizont Európa a ich potenciál a pridaná hodnota, ktoré sa majú riešiť prostredníctvom modelu EIT. Pri zakladaní nových ZIS sa zohľadní strategické plánovanie programu Horizont Európa a rozpočet pridelený EIT na roky 2021 – 2027. Príslušné kritériá výberu pre európske partnerstvá vymedzené v prílohe III [k nariadeniu o programe Horizont Európa] budú začlenené do výzvy na predkladanie návrhov týkajúcej sa ZIS a posúdené počas hodnotenia.

               Zoznam prioritných oblastí pre budúce ZIS je uvedený v prílohe 1A k tomuto SIP.

               Na základe návrhu správnej rady EIT a jeho analýzy sa založenie prvého ZIS v oblasti kultúrneho a kreatívneho priemyslu navrhuje na rok 2022, pričom výzva na predkladanie návrhov bude zverejnená v roku 2021. Táto prioritná oblasť má najsilnejšiu komplementárnosť s ôsmimi ZIS, ktoré už EIT založil, ako aj s potenciálnymi prioritnými oblasťami pre ostatné európske partnerstvá, ktoré sa majú založiť v rámci programu Horizont Európa. Kultúrny a kreatívny priemysel sa vyznačuje vysokým potenciálom rastu, množstvom miestnych iniciatív a silným občianskym záujmom. Je do veľkej miery začlenený do svojich miestnych a regionálnych ekosystémov. Stále však ide o veľmi rozdrobený sektor, kde inovátorom a zakladateľom podnikov chýbajú potrebné podnikateľské a inovačné zručnosti. Tieto prekážky by najlepšie vyriešilo ZIS vďaka svojmu prístupu integrácie vedomostného trojuholníka, dlhodobej perspektíve a miestne orientovaného prístupu. Prehľad obsahujúci súhrn výziev v oblasti kultúrneho a kreatívneho priemyslu a očakávaný vplyv budúceho ZIS sa nachádza v prílohe 1B k tomuto SIP.

               Na základe navrhovaného rozpočtu pre EIT môže byť druhé nové ZIS založené v roku 2025, pričom výzva na predkladanie návrhov bude zverejnená v roku 2024 po zmene prílohy 1A s cieľom pridať nové prioritné oblasti. Prioritné oblasti budú vybrané na základe návrhov správnej rady EIT. V uvedených návrhoch sa budú zohľadňovať prioritné oblasti, ktoré sa majú identifikovať v strategickom pláne programu Horizont Európa pre výskum a inováciu, a kritériá na výber európskych partnerstiev, konkrétne otvorenosť, transparentnosť, pridaná hodnota EÚ, súdržnosť a synergie. Kritériá výberu nových ZIS budú zosúladené s kritériami z programu Horizont Európa. Budú podporovať aj realizáciu politických priorít EÚ, ako sú poslania a ciele udržateľného rozvoja. Ak bude mať EIT k dispozícii dodatočný rozpočet, môžu sa vybrať aj ďalšie nové ZIS.

                        EIT:

                        ·posilní inovačné ekosystémy poskytovaním podpory existujúcim ZIS pri riešení globálnych výziev prostredníctvom integrácie vedomostného trojuholníka,

                        ·vymedzí oblasti spolupráce naprieč ZIS a podporí užšiu spoluprácu naprieč ZIS pri témach strategického a politického významu,

                        ·zabezpečí, aby ZIS vypracúvali a vykonávali stratégiu na nadviazanie spolupráce a dosiahnutie synergií s príslušnými európskymi partnerstvami, ako aj s ďalšími príslušnými iniciatívami a programami Únie,

                        ·zabezpečí, aby mali ZIS inkluzívny prístup zameraný na posilňovanie svojho vzťahu s národnými, regionálnymi a miestnymi aktérmi v oblasti inovácie,

                        ·zabezpečí, aby mali činnosti RIS EIT čoraz väčší regionálny vplyv a aby boli plne integrované do viacročných stratégií ZIS,

                        ·iniciuje nové ZIS vo vybraných tematických oblastiach strategického významu, počínajúc ZIS v oblasti kultúrneho a kreatívneho priemyslu v roku 2022.

               3.2.Podpora inovačnej kapacity vysokoškolského vzdelávania

               Vďaka modelu integrácie vedomostného trojuholníka EIT pomohol preklenúť pretrvávajúce rozdiely medzi vysokoškolským vzdelávaním, výskumom a inováciou. EIT je najmä kľúčovým nástrojom rozvoja ľudského kapitálu, a to vďaka svojmu osobitnému zameraniu sa na podnikateľské vzdelávanie. Vplyv EIT sa však naďalej obmedzuje na partnerov ZIS.

               Inštitúcie vysokoškolského vzdelávania v Európe si musia osvojiť inovačný a podnikateľský prístup k vzdelávaniu, výskumu a spolupráci s podnikmi, ale aj všeobecne s miestnym inovačným ekosystémom vrátane občianskej spoločnosti, ak chcú inováciu podporovať na širšej úrovni.

               Premena inštitúcií vysokoškolského vzdelávania na inovatívnejšie a podnikavejšie organizácie si vyžaduje jednoznačnú stratégiu, metodický rámec a vyčlenenie finančných prostriedkov. Vďaka svojim skúsenostiam má EIT jedinečné postavenie, čo sa týka podpory rozvoja podnikateľskej a inovačnej kapacity inštitúcií vysokoškolského vzdelávania v rámci programu Horizont Európa.

               Činnosti bude EIT vykonávať prostredníctvom ZIS otvoreným a zacieleným spôsobom, ktorý bude zameraný na zvyšovanie inovačnej kapacity v oblasti vysokoškolského vzdelávania s cieľom integrovať väčší počet inštitúcií vysokoškolského vzdelávania do inovačných hodnotových reťazcov a ekosystémov. Tieto činnosti budú dopĺňať intervencie EIT v oblasti vzdelávania ako základnej súčasti činností ZIS v oblasti integrácie vedomostného trojuholníka, a to konkrétne tým, že budú otvorenejšie a prístupnejšie pre subjekty, ktoré nie sú partnermi ZIS. Vplyv EIT by presahoval vplyv ZIS a prispieval by k základnému poslaniu EIT, ktorým je stimulovanie udržateľného hospodárskeho rastu a konkurencieschopnosti posilňovaním inovačnej kapacity členských štátov v súlade s cieľmi programu Horizont Európa zameranými na podporu podnikateľských a inovačných zručností z hľadiska celoživotného vzdelávania vrátane zvyšovania kapacít inštitúcií vysokoškolského vzdelávania v celej Európe.

               Podpora EIT bude vychádzať z politických iniciatív, ako sú rámce HEInnovate
                  4
                a RIIA
                  5
               , ktoré už preukázali svoju hodnotu v mnohých inštitúciách vysokoškolského vzdelávania a členských štátoch v celej EÚ. EIT bude navrhovať činnosti podpory v úzkej spolupráci s Komisiou, čím sa zabezpečí súdržnosť a komplementárnosť s príslušnými činnosťami v rámci programov Horizont Európa, Erasmus a ďalších programov. Konkrétne podrobnosti procesu vykonávania a mechanizmu realizácie budú vypracované a doladené počas prvých troch rokov, pričom počas tejto pilotnej fázy budú pred ďalším rozšírením monitorované a hodnotené.

               EIT bude pri vykonávaní a monitorovaní činností realizovaných ZIS zohrávať riadiacu a koordinačnú úlohu. Osobitná pozornosť sa bude venovať zabezpečeniu: inkluzívneho prístupu s cieľom pritiahnuť inštitúcie vysokoškolského vzdelávania, ktoré nie sú partnermi ZIS; interdisciplinárneho a medziodvetvového prístupu; prepojenia na stratégiu Európskej komisie pre inteligentnú špecializáciu, príslušné tematické platformy a RIS EIT.

               EIT bude svoju podporu rozvíjania inovačnej kapacity v oblasti vysokoškolského vzdelávania prepájať so značkou EIT, ktorá sa v súčasnosti udeľuje vzdelávacím programom ZIS. Značku EIT môžu používať účastnícke inštitúcie vysokoškolského vzdelávania. EIT rozšíri značku EIT aj na činnosti celoživotného vzdelávania, ktoré zahŕňajú širšiu cieľovú skupinu študentov a sú na ňu zamerané, vzdelávajúcich sa dospelých a inštitúcií (vrátane inštitúcií OVP) nad rámec ZIS. Používanie značky mimo spoločenstva EIT bude mať štruktúrovanejší účinok na všetkých úrovniach (individuálnej, programovej a inštitucionálnej).

               EIT sa bude zameriavať najmä na inštitúcie vysokoškolského vzdelávania z krajín s nedostatočnou alebo priemernou úrovňou inovácie a ďalších regiónov so slabou výkonnosťou, ktoré chcú posilniť svoju inovačnú stopu a stratégie pre inteligentnú špecializáciu. EIT vyhradí na toto opatrenie minimálne 25 % celkového rozpočtu prideleného na tieto činnosti.

                        EIT:

                        ·v spolupráci s Komisiou navrhne a iniciuje činnosti na podporu rozvoja inovačnej kapacity v oblasti vysokoškolského vzdelávania, ktoré budú vykonávať ZIS, a to počínajúc rokom 2021,

                        ·zavedie program dosahu na stimulovanie inštitúcií vysokoškolského vzdelávania z krajín s nízkou a priemernou úrovňou inovácie k rozvoju svojich inovačných kapacít,

                        ·poskytne účastníckym inštitúciám vysokoškolského vzdelávania špecifické usmernenia, odborné znalosti a odbornú prípravu,

                        ·posilní a rozšíri pôsobnosť značky EIT aj mimo ZIS tak, aby ju mohli používať aj inštitúcie vysokoškolského vzdelávania zúčastňujúce sa na akcii.

               3.3.Prierezové činnosti EIT

               (1)Komunikácia

               EIT zlepší svoju komunikáciu a viditeľnosť. S rastúcim počtom ZIS a novou činnosťou na podporu podnikateľského rozvoja inštitúcií vysokoškolského vzdelávania bude EIT znásobovať svoje úsilie o získanie väčšieho uznania ako značka kvality v oblasti inovácie. Tento manažment obchodnej značky a lepšia komunikácia sú mimoriadne dôležité najmä vo vzťahu k občanom, keďže inovácie pochádzajúce z EIT pomáhajú preukázať konkrétny vplyv investícií EÚ prostredníctvom európskeho rámcového programu pre výskum a inováciu. EIT bude voči svojim hlavným zainteresovaným stranám (inštitúcie vysokoškolského vzdelávania, výskumné organizácie, podniky atď.) vo všetkých členských štátoch aj mimo nich uplatňovať lepšiu stratégiu obchodnej značky v súlade s komunikačným prístupom programu Horizont Európa.

               S cieľom zabezpečiť rozsiahlejšie šírenie a lepšie pochopenie príležitostí ponúkaných EIT preskúma EIT možnosť posilnenia usmernení a pomoci v aspektoch súvisiacich s účasťou na ZIS EIT v Európe, a to na základe existujúcich informačných sietí v celej Európe.

               S cieľom zabezpečiť informovanosť veľkého spoločenstva zainteresovaných strán v celom vedomostnom trojuholníku na únijnej, národnej, regionálnej aj miestnej úrovni o všetkých výzvach EIT (a ZIS) na predkladanie návrhov a financovaných projektoch, sa budú tieto informácie nachádzať aj na európskom portáli „Financovanie a verejné súťaže“ (Funding and Tender Opportunities) v časti o programe Horizont Európa.

               EIT bude organizovať pravidelné stretnutia so skupinou zástupcov členských štátov, ako aj s príslušnými útvarmi Komisie, a to aspoň dvakrát ročne, aby zabezpečil primeranú komunikáciu a tok informácií s členskými štátmi na úrovni EÚ a ich neustálu informovanosť o výkonnosti a dosiahnutých výsledkoch činností financovaných EIT. Skupina zástupcov členských štátov zabezpečí aj vhodnú podporu na prepojenie činností podporovaných EIT s vnútroštátnymi programami a iniciatívami, a to vrátane potenciálneho spolufinancovania týchto činností na vnútroštátnej úrovni.

               EIT bude naďalej riadiť platformu zainteresovaných strán EIT a udeľovanie cien EIT, aby tak podporoval interakcie s európskymi subjektmi vo vedomostnom trojuholníku a vyjadril uznanie najsľubnejším podnikateľom a inovátorom v Európe.

               EIT bude naďalej riadiť komunitu absolventov EIT
                  6
                (v spolupráci s radou absolventov EIT) a poskytovať jej strategické usmernenia s cieľom maximalizovať jej podnikateľský a spoločenský vplyv a neustále zapojenie jej členov do činností podporovaných EIT. V rokoch 2021 – 2027 bude komunita naďalej rásť a jej členmi budú aj absolventi zúčastňujúci sa na akciách na podporu inovačných kapacít inštitúcií vysokoškolského vzdelávania.

               (2)Identifikácia a výmena osvedčených postupov so zainteresovanými stranami

               EIT zohráva kľúčovú úlohu pri šírení osvedčených postupov a získaných poznatkov. ZIS a projekty na podporu inovačnej a podnikateľskej kapacity inštitúcií vysokoškolského vzdelávania predstavujú cenný zdroj dôkazov a experimentálnych poznatkov pre tvorcov politík, z ktorého získavajú príklady osvedčených postupov a podporu v oblasti rozvoja a vykonávania politiky EÚ vo svojich tematických oblastiach.

               Osvedčené postupy a poznatky vyplývajúce zo ZIS doposiaľ neboli dostatočne kodifikované a účinne rozšírené. EIT bude ako znalostný partner pre tvorcov politík a celé inovačné spoločenstvo ďalej prehlbovať svoju úlohu inovačného inštitútu schopného odhaľovať, analyzovať, kodifikovať, poskytovať a zabezpečovať využívanie inovačných postupov, poznatkov a výsledkov činností financovaných EIT (vzdelávanie a odborná príprava, podpora inovácie, podpora podnikania) v širšom rozsahu. Táto činnosť bude vychádzať z prepojení a synergií s ostatnými iniciatívami v rámci [piliera Inovatívna Európa] [návrhu programu Horizont Európa].

               (3)Medzinárodná spolupráca

               V rámci nariadenia o EIT sa bude EIT snažiť o väčší vplyv svojich činností prostredníctvom medzinárodnej spolupráce a bude koordinovať medzinárodné činnosti ZIS financované EIT. Svoje zameranie dôkladne zosúladí s príslušnými cieľmi priemyselnej politiky Európskej únie, ako aj s jej prioritami v oblasti výskumu a inovácie, a zabezpečí európsku pridanú hodnotu.

               V rámci svojej medzinárodnej spolupráce sa bude EIT na základe konzultácie s Komisiou zameriavať na účinné riešenie globálnych spoločenských výziev, prispievanie k príslušným medzinárodným iniciatívam a cieľom trvalo udržateľného rozvoja, zabezpečovanie prístupu k talentom a na zlepšenie ponuky inovačných riešení a dopytu po nich. EIT a ZIS budú svoje medzinárodné činnosti plánovať a vykonávať v úzkej spolupráci s Komisiou v súlade s prístupom programu Horizont Európa a ostatnými príslušnými politikami EÚ a pod dohľadom správnej rady EIT.

                        EIT:

                        ·zlepší svoju viditeľnosť prostredníctvom silnejšej stratégie budovania značky zameranej na hlavné zainteresované strany v členských štátoch,

                        ·zabezpečí viditeľnosť podpory Európskej únie,

                        ·preskúma uskutočniteľnosť využívania existujúcich informačných sietí EÚ a bude koordinovať ich činnosti s cieľom zabezpečiť lepšie poradenstvo a usmernenia pre potenciálnych partnerov ZIS EIT,

                        ·bude organizovať pravidelné zasadnutia skupiny zástupcov členských štátov s cieľom zabezpečiť účinnú komunikáciu a tok informácií s členskými štátmi,

                        ·zvýši viditeľnosť svojej činnosti zameranej na občanov a svoju komunitu zainteresovaných strán prostredníctvom platformy zainteresovaných strán, ocenení EIT a absolventov EIT,

                        ·identifikuje, kodifikuje a účinne poskytne poznatky a osvedčené postupy vyplývajúce z činností financovaných EIT; bude spolupracovať s orgánmi členských štátov EÚ na vnútroštátnej aj regionálnej úrovni s cieľom nadviazať štruktúrovaný dialóg a koordinovať úsilie, aby mohol identifikovať, poskytovať a šíriť osvedčené postupy a poznatky,

                        ·vypracuje základné smery medzinárodnej spolupráce EIT a ZIS pod dohľadom správnej rady EIT v súlade so stratégiou Komisie pre medzinárodnú spoluprácu v oblasti výskumu a inovácie na základe konzultácie s príslušnými útvarmi Komisie.

               3.4.Zabezpečenie fungovania

               Tento oddiel obsahuje množstvo opatrení zameraných na prispôsobenie a zlepšenie súčasného fungovania EIT a ZIS. Účinná a strategická správna rada EIT bude monitorovať vykonávanie týchto opatrení na úrovni EIT a bude poskytovať potrebné stimuly a kontrolu, a to aj prostredníctvom procesu prideľovania finančných zdrojov s cieľom zabezpečiť ich realizáciu zo strany ZIS.

               (4)Prevádzkový model ZIS

               EIT poskytne ZIS prevádzkové usmernenia a bude monitorovať súlad ZIS so zásadami správneho riadenia, zásadami a kritériami stanovenými pre európske partnerstvá v nariadení o programe Horizont Európa a zosúladenie s prioritami programu Horizont Európa s cieľom maximalizovať ich výkonnosť a vplyv.

               Začlenením spoločných ustanovení pre nových členov, ktorí zvyšujú hodnotu partnerstiev, sa výrazne zlepšia opatrenia, ktorými sa zabezpečuje neustála otvorenosť ZIS a transparentnosť počas vykonávania. Svoje činnosti budú takisto riadiť plne transparentným spôsobom. ZIS budú naďalej dynamickými partnerstvami, ku ktorým sa môžu na základe excelentnosti a strategickej vhodnosti pridávať noví partneri vrátane zvyšujúceho sa podielu MSP. S cieľom obmedziť koncentráciu finančných prostriedkov a zabezpečiť, aby činnosti ZIS využívali výhody rozsiahlej siete partnerov, sa zvýši transparentnosť a inkluzívnosť postupu vypracovania obchodného plánu (vrátane identifikovania priorít, výberu činností a pridelenia finančných prostriedkov). V neposlednom rade ZIS zvýšia podiel výziev na predkladanie návrhov, najmä v oblasti inovačných projektov, ktoré budú otvorené pre tretie strany. Všetkými týmito opatreniami sa zvýši počet zúčastnených subjektov zapojených do činností ZIS. A napokon by mali ZIS v rámci pravidelného predkladania správ predložiť správu o zapojení nových partnerov.

               Keďže ZIS pôsobia naprieč celým hodnotovým reťazcom inovácie, zabezpečia vo svojom portfóliu obchodného plánu primeranú vyváženosť medzi činnosťami v oblastiach vzdelávania, podnikania a inovácie. Činnosti ZIS sa budú vykonávať prostredníctvom nenáročnej, účinnej a nákladovo efektívnej štruktúry, ktorou sa zabezpečia minimálne administratívne a režijné náklady. EIT zabezpečí, aby ZIS dosahovali očakávaný vplyv prostredníctvom najrôznejších činností identifikovaných v obchodných plánoch ZIS, ktorými sa účinne podporuje plnenie ich cieľov.

               Plnenie záväzkov jednotlivých partnerov ZIS počas zmluvného trvania iniciatívy sa zabezpečí pravidelným monitorovaním skutočných príspevkov partnera v porovnaní s pôvodnými záväzkami. EIT zabezpečí, aby mali ZIS zavedený systém riadenia rizika pre prípad, že niektorí partneri nebudú schopní splniť svoje pôvodné záväzky.

                        EIT:

                        ·zabezpečí, aby ZIS uplatňovali prísne zásady otvorenosti a transparentnosti, a to konkrétne pri výbere nových partnerov a postupe vypracovania obchodných plánov,

                        ·zabezpečí, aby ZIS vykonávali činnosti v úplnej zhode s príslušnými požiadavkami vyplývajúcimi z nariadenia o programe Horizont Európa,

                        ·zabezpečí v obchodných plánoch primeranú vyváženosť medzi činnosťami vedomostného trojuholníka,

                        ·zabezpečí, aby ZIS udržiavali svoje administratívne náklady na minimálnej úrovni,

                        ·zabezpečí, aby sa existujúcich osem ZIS zameriavalo na zavedenie nových kritérií vykonávania z programu Horizont Európa platných pre európske partnerstvá.

               (5)Model financovania ZIS

               Prostredníctvom efektívneho a zjednodušeného modelu financovania EIT posilní vplyv a príspevok ZIS pri dosahovaní cieľov programu Horizont Európa. S cieľom zvýšiť pridanú hodnotu svojej podpory EIT upraví svoj model financovania. EIT zavedie zlepšenia v štyroch hlavných oblastiach.

               Po prvé, EIT zavedie mieru spolufinancovania s cieľom zvýšiť úroveň súkromných a verejných investícií. Prispôsobenie modelu financovania umožní ZIS dosiahnuť finančnú udržateľnosť. Získajú tak stimul postupne počas trvania rámcových dohôd o partnerstve znižovať podiel financovania EIT vo svojom obchodnom pláne, a zároveň zvyšovať úroveň spoluinvestovania z iných zdrojov ako EIT. Pevné znižovanie mier spolufinancovania bude platné vo všetkých fázach celého životného cyklu ZIS (začiatok, zvýšenie, splatnosť, ukončenie grantu EIT), ako sa uvádza ďalej.

                        Začiatok

                        Zvýšenie

                        Splatnosť

                        Ukončenie grantu EIT

                        Roky

                        1 – 4

                        5 – 7

                        8 – 11

                        12 – 15

                        Miera spolufinancovania EIT

                        do 100 %

                        do 80 %

                        do 70 %

                        50 % v 12. roku, zníženie o 10 % ročne

               Obr. 4: Miery spolufinancovania EIT na roky 2021 – 2027

               Po druhé, v súčasnosti používaný proces udeľovania grantov bude intenzívnejšie zameraný na konkurenčnú výkonnosť a výsledky, ako aj na využívane viacročných grantov. Na zabezpečenie čo najväčšieho vplyvu poskytne ZIS správna rada EIT silnejšie stimuly, ktoré budú konkrétne vychádzať z ich individuálnej výkonnosti. EIT preto zmení svoje ustanovenia o konkurenčnom financovaní tak, aby sa zvýšil jeho vplyv v rámci programu Horizont Európa.

               Po tretie, EIT bude na účely posilnenia mechanizmu preskúmania pred uplynutím prvých siedmich rokov počiatočného obdobia činnosti ZIS uplatňovať prísnejšie pravidlá. Toto preskúmanie v polovici trvania, ktoré sa má uskutočniť s pomocou externých expertov, by malo byť v súlade s najlepšou medzinárodnou praxou a kritériami programu Horizont Európa pre monitorovanie a hodnotenie európskych partnerstiev a malo by sa uskutočniť ešte pred uplynutím počiatočného sedemročného obdobia. Na základe výsledku preskúmania prijme správna rada rozhodnutie o tom, či bude pokračovať vo financovaní ZIS alebo ho zastaví (čiže nepredĺži rámcovú dohodu o partnerstve s daným ZIS) a prerozdelí zdroje na činnosti s lepšou výkonnosťou.

               A napokon bude EIT pokračovať v úsilí zameranom na zjednodušovanie s cieľom zmierniť zbytočnú administratívnu záťaž
                  7
                pre ZIS, čo im umožní pružne a efektívne vykonávať svoj ročný obchodný plán a viacročnú stratégiu. Bude to zahŕňať použitie jednorazovej platby alebo jednotkových nákladov pre príslušné činnosti ZIS. Okrem toho, aby sa mohli lepšie plánovať zdroje (najmä inovačných činností) a uľahčilo sa prijatie pevnejšieho záväzku a realizácia dlhodobých investícií od partnerov zúčastňujúcich sa na činnostiach ZIS, podpíše EIT v prípade potreby dohody o viacročných grantoch so ZIS v rámci príslušných rámcových dohôd o partnerstve. Tieto dohody o viacročných grantoch by sa mali uzatvárať maximálne na tri roky.

                        EIT:

                        ·zavedie nový model financovania s cieľom podnietiť angažovanosť partnerov ZIS,

                        ·bude neustále zlepšovať model financovania zjednodušovaním postupov predkladania správ a v prípade potreby podpíše so ZIS dohody o viacročných grantoch v rámci príslušných rámcových dohôd o partnerstve,

                        ·upraví súťažný proces udeľovania grantov tak, aby odmeňoval výkonnosť a výsledky,

                        ·posilní komplexné preskúmanie výkonnosti každého ZIS pred uplynutím siedmeho roka činnosti s cieľom podporiť rozhodnutie správnej rady v súlade s rámcom programu Horizont Európa pre európske partnerstvá o tom, či bude pokračovať v poskytovaní finančnej podpory alebo ho zastaví.

               (6)Vzťah EIT so ZIS po ukončení rámcovej dohody o partnerstve

               Na základe hĺbkovej nezávislej štúdie, ktorá bude vypracovaná v úzkej spolupráci s Komisiou do konca roka 2023, EIT vymedzí svoje vzťahy so ZIS, ktoré počas programového obdobia 2021 – 2027 prestanú dostávať podporu z grantov. Ak bude výsledok záverečného preskúmania pozitívny, EIT môže uzavrieť s každým ZIS memorandum o spolupráci s cieľom udržiavať spoluprácu so ZIS po uplynutí rámcovej dohody o partnerstve. V tomto memorande by sa mali okrem iného uvádzať práva a povinnosti vzťahujúce sa na:

               ·používanie obchodnej značky EIT, účasť na oceneniach EIT a ďalších iniciatívach organizovaných EIT,

               ·používanie značky EIT pre programy v oblasti vzdelávania a odbornej prípravy,

               ·účasť na súťažných výzvach na prekladanie návrhov týkajúcich sa činností naprieč ZIS a spoločných služieb,

               ·vzťahy s komunitou absolventov EIT.

                        EIT:

                        ·vypracuje všeobecné zásady pre vzťah so ZIS po uplynutí rámcovej dohody o partnerstve v súlade s rámcom programu Horizont Európa pre európske partnerstvá,

                        ·v prípade pozitívneho výsledku záverečného preskúmania a na základe rozhodnutia správnej rady EIT uzavrie memorandá o spolupráci so ZIS s cieľom umožniť im zostať aktívnymi členmi spoločenstva EIT.

               3.5.Synergie a komplementárnosť s ostatnými programami

               Vzhľadom na svoj široký rozsah činnosti a osobitnú úlohu má EIT vhodné postavenie na vytváranie synergií a zabezpečovanie komplementárnosti s ostatnými programami alebo nástrojmi EÚ, a to aj posilňovaním svojej podpory pre ZIS pri plánovaní a vykonávaní ich činností. V ďalej uvedenom zozname sa uvádzajú konkrétne príklady toho, ako bude EIT prispievať k synergiám zo strednodobého až dlhodobého hľadiska mimo programu Horizont Európa.

               Erasmus

               ·Erasmus a EIT vytvoria synergie medzi svojimi príslušnými spoločenstvami. Spolupráca bude zameraná na zabezpečenie prístupu študentov, ktorí sa zúčastňujú na programe Erasmus v partnerských inštitúciách vysokoškolského vzdelávania a inštitúciách odbornej prípravy ZIS, k letným školám ZIS alebo iným relevantným činnostiam odbornej prípravy (napríklad v oblasti podnikania a riadenia inovácie), ako aj na nadväzovanie kontaktov so sieťou absolventov ZIS.

               ·Činnosti spolupráce môžu zahŕňať aj poskytovanie odbornej prípravy zo strany EIC/ZIS akademickým pracovníkom (pochádzajúcim zo všetkých inštitúcií vysokoškolského vzdelávania mimo ZIS) v oblasti začlenenia podnikania a inovácie do učebných plánov, ako aj skúšania, prijímania a rozširovania inovačných postupov, ktoré v rámci sietí Erasmus (napr. znalostné aliancie medzi inštitúciami vysokoškolského vzdelávania a podnikmi) vypracovali ZIS a naopak.

               ·Tam, kde to bude možné, sa zabezpečia synergie s iniciatívou Európske univerzity, ktorá môže pomôcť pri uplatňovaní vzdelávacích činností EIT tak, aby mali systémový vplyv.

               Program Digitálna Európa (DEP)

               ·Strediská spoločného umiestnenia ZIS budú spolupracovať s európskymi centrami digitálnych inovácií s cieľom podporiť digitálnu transformáciu priemyslu a organizácií verejného sektora.

               ·Preskúma sa uskutočniteľnosť využívania infraštruktúr a kapacít vypracovaných ZIS v rámci programu DEP (napr. zdrojov údajov a knižníc algoritmov umelej inteligencie; stredísk pre spôsobilosti v oblasti vysokovýkonnej výpočtovej techniky v členských štátoch) v oblasti vzdelávania a odbornej prípravy, ako aj na účely skúšania a predvádzania v rámci inovačných projektov.

               Fondy politiky súdržnosti (najmä Európsky fond regionálneho rozvoja a Európsky sociálny fond)

               ·ZIS EIT budú prostredníctvom svojich stredísk spoločného umiestnenia a subjektov RIS podporovať regionálnu a medziregionálnu spoluprácu medzi subjektmi vedomostného trojuholníka (vzdelávanie, výskum, podnikanie) a riadiacimi orgánmi v súčinnosti s medziregionálnou spoluprácou a investíciami naprieč hodnotovými reťazcami v súvisiacich prioritných oblastiach inteligentnej špecializácie a prácu tematických platforiem inteligentnej špecializácie. EIT preskúma aj prispievanie k iniciatívam rozvoja zručností fondov politiky súdržnosti prostredníctvom výmeny najlepších postupov.

               ·ZIS EIT budú podporovať spoluprácu s platformami inteligentnej špecializácie, konkrétne projekty so skúsenosťami s prácou riadiacich orgánov fondov politiky súdržnosti, s cieľom uľahčiť synergie medzi zdrojmi EIT, fondmi politiky súdržnosti a ostatnými európskymi, vnútroštátnymi a/alebo regionálnymi programami.

               InvestEU

               ·ZIS EIT sa budú usilovať o spoluprácu s Poradenským centrom InvestEU, aby sa podnikom podporovaným ZIS mohla poskytovať technická podpora a pomoc pri príprave, vývoji a vykonávaní projektov.

               ·ZIS EIT budú prispievať na portál InvestEU s cieľom pritiahnuť investorov k podnikom podporovaným ZIS, a to v úzkej spolupráci s útvarmi Komisie.

               Kreatívna Európa

               ·Nový program Kreatívna Európa bude významný najmä pre činnosti budúceho ZIS zameraného na kultúrny a kreatívny priemysel. V rámci programu sa pre oblasti ako kreatívne zručnosti, pracovné miesta a obchodné modely budú vytvárať silné synergie a komplementárnosť.

               Program pre jednotný trh (COSME)

               ·ZIS sa bude usilovať o spoluprácu so sieťou Enterprise Europe Network (ďalej len „EEN“) a jej odvetvovými skupinami s cieľom uľahčiť spoluprácu medzi podnikmi, prenos technológií a inovačné partnerstvá pre podnikateľov, ktorí chcú rozvíjať svoje činnosti v celej EÚ aj mimo nej. Organizácie siete EEN budú propagovať činnosti ZIS EIT medzi svojimi klientmi spomedzi MSP. EIT preskúma spoluprácu na programoch mobility pre nových podnikateľov s cieľom zlepšiť ich podnikateľské zručnosti.

               4.Zdroje

               4.1.Rozpočtové potreby

               Rozpočtové potreby EIT na roky 2021 – 2027 dosahujú výšku [3 000] miliónov EUR a vzťahujú sa na tri hlavné zložky: 1. výdavky na osem existujúcich ZIS (pri zohľadnení toho, že platnosť rámcových dohôd o partnerstve pre tri z nich uplynie na konci roka 2024) a na založenie dvoch nových ZIS (v rokoch 2022 a 2025); 2. zavedenie novej podpornej a koordinačnej činnosti EIT a 3. administratívne výdavky.

               Na financovanie existujúcich a nových ZIS sa predpokladá približne [2 500] miliónov EUR (83,3 % celkového rozpočtu EIT), čo zahŕňa [200] miliónov EUR pre regionálny inovačný program. Očakáva sa, že ZIS vďaka zavedeniu miery spolufinancovania zmobilizujú ďalších [1 500] miliónov EUR z verejných a súkromných zdrojov. Rozpočet na založenie dvoch nových ZIS (ktoré sa majú založiť v rokoch 2022 a 2025) bude približne [300] miliónov EUR. Ak bude pre EIT k dispozícii dodatočný rozpočet, EIT môže založiť ďalšie ZIS.

               EIT zavedie novú podpornú činnosť na pomoc pri rozvoji podnikateľskej a inovačnej kapacity inštitúcií vysokoškolského vzdelávania. Toto opatrenie bude vyžadovať horizontálne riadenie projektov a služby monitorovania. Na vykonávanie týchto činností je potrebných približne [400] miliónov EUR z rozpočtu EIT (max. 14 %), pričom [120] miliónov EUR bude vyhradených na počiatočnú fázu (prvé tri roky) a zvyšok na fázu rozširovania (posledné štyri roky).

               EIT bude naďalej efektívne riadenou a dynamickou organizáciou. Náklady na administratívne výdavky pokrývajúce potrebné výdavky na zamestnancov, administratívu, infraštruktúru a prevádzku sa zvýšia, ale v priemere nepresiahnu 3 % rozpočtu EIT. Časť administratívnych výdavkov pokryje Maďarsko prostredníctvom bezplatného poskytnutia kancelárskych priestorov do konca roka 2029. Z uvedeného vyplýva, že administratívne výdavky sa budú pohybovať okolo 73 miliónov EUR na roky 2021 – 2027. Ďalej sa uvádza rozdelenie rozpočtu:

               4.2.Vplyv (monitorovanie a hodnotenie)

               Meranie vplyvu EIT sa bude v nasledujúcom programovom období naďalej zlepšovať, pričom sa zohľadnia doposiaľ získané poznatky a skúsenosti. EIT bude uplatňovať rámec hodnotenia, predkladania správ a monitorovania, ktorým sa zabezpečí súdržnosť s celkovým prístupom pre program Horizont Európa, a zároveň sa zabezpečí pružnosť. Konkrétne sa zlepšia mechanizmy spätnej väzby medzi Komisiou, EIT a ZIS, aby bolo možné jednotne, súdržne a efektívne plniť ciele.

               Hodnotenie

               Pravidelné hodnotenia činností EIT vrátane činností riadených prostredníctvom ZIS vykoná Komisia v súlade s ustanoveniami nariadenia o EIT a nariadenia o programe Horizont Európa. Pri týchto hodnoteniach sa bude posudzovať účinnosť, efektívnosť, relevantnosť, súdržnosť a pridaná hodnota EÚ činností EIT vrátane ZIS. Budú vychádzať z nezávislých externých hodnotení a budú tvoriť podklady pre celkové hodnotenie v polovici trvania a hodnotenie ex post programu Horizont Európa. Okrem toho EIT pred uplynutím 7. a 14. roka fungovania podľa rámcových dohôd o partnerstve vykoná dôkladné preskúmanie každého ZIS.

               Predkladanie správ a monitorovanie

               Predkladanie správ a monitorovanie prevádzkovej výkonnosti ZIS a ich výsledkov bude primárne vykonávať EIT v spolupráci so spoločnými korporátnymi službami programu Horizont Európa. Systém predkladania správ a monitorovania pre ZIS bude včlenený do celkového systému monitorovania programu Horizont Európa, a to najmä prostredníctvom zavedenia spoločných dátových modelov vrátane zhromažďovania údajov. Komisia sa bude podieľať na návrhu všetkých príslušných ukazovateľov a nástrojov vplyvu a monitorovania, ktoré EIT vytvorí alebo uplatní, aby sa zabezpečili kompatibilita a súlad s celkovým systémom monitorovania programu Horizont Európa, a to vrátane kľúčových spôsobov dosahovania vplyvu, rámca kritérií pre európske partnerstvá a procesu strategického plánovania. Okrem toho EIT zohľadní zavádzanie metodiky Inovačný radar v rámci programu Horizont Európa a bude skúmať, ako by mohli Inovačný radar využívať ZIS na zlepšenie svojich činností monitorovania.

               Celkovo bude EIT zodpovedať za pravidelné monitorovanie prevádzkovej výkonnosti ZIS a neustále prispôsobovanie systémov monitorovania v súlade s rámcom monitorovania a predkladania správ pre európske partnerstvá programu Horizont Európa a v spolupráci so spoločnými korporátnymi službami daného programu. Výsledky tohto monitorovania budú tvoriť podklady pre procesy obchodného plánovania ZIS a rozhodovací proces EIT v oblasti prideľovania rozpočtu a prípravy rámcových dohôd o partnerstve so ZIS ako prijímateľmi.

               Činnosti EIT vrátane činností riadených ZIS by mali mať

               1.vplyv na hospodárstvo/inovácie v podobe podnecovania zakladania a rastu spoločností, ako aj tvorby nových inovačných riešení na riešenie globálnych výziev, vytvárania priamych a nepriamych pracovných miest a mobilizovania ďalších verejných aj súkromných investícií;

               2.vplyv na vedu a vzdelávanie v podobe posilňovania ľudského kapitálu v oblasti výskumu a inovácie, zlepšovania inovačných a podnikateľských zručností na individuálnej aj organizačnej úrovni a podpory otvoreného šírenia znalostí a inovácie v spoločnosti;

               3.vplyv na spoločnosť v podobe politických priorít EÚ v oblastiach zmeny klímy, energetiky, surovín, zdravia alebo potravinárstva prostredníctvom inovačných riešení, spolupráce s občanmi a koncovými používateľmi, ako aj posilnenia využívania inovačných riešení v týchto oblastiach spoločnosti.

               V ďalej uvedenej tabuľke sa uvádza neúplný zoznam ukazovateľov riadenia a ich cieľov, ktoré bude EIT monitorovať v rokoch 2021 – 2027. Tieto ukazovatele poskytujú hlavné vstupné a výstupné údaje na monitorovanie dosahovania kľúčových cieľov EIT v období rokov 2021 – 2027, akými sú posilňovanie inovácie a podnikania prostredníctvom lepšieho vzdelávania, zvyšovanie svojho regionálneho vplyvu a otvorenosti voči potenciálnym partnerom a zainteresovaným stranám a uvádzanie nových inovačných riešení globálnych výziev na trh.

               Ďalšie ukazovatele, ako napríklad ukazovatele spoločenského vplyvu v oblastiach činnosti ZIS, vypracuje EIT spoločne s Komisiou v súlade s vypracovaním rámca ukazovateľov programu Horizont Európa, pričom sa v nich bude odzrkadľovať celkový prístup pre európske partnerstvá k podpore vedeckého, hospodárskeho a spoločenského vplyvu. Celkovo sa bude zosúladenie ukazovateľov vplyvu s programom Horizont Európa zameriavať na monitorovanie pokroku pri dosahovaní stanovených cieľov v priebehu času. Zabezpečí sa tak základný súbor porovnateľných podkladov o výsledkoch a vplyvoch, ktoré ZIS vygenerovali vzhľadom na ostatné časti programu. Okrem toho EIT zabezpečí, aby sa v systéme monitorovania zohľadnil pokrok vo vzťahu k činnostiam špecifickým pre model ZIS, ako sú integrácia vedomostného trojuholníka a podnikateľské zručnosti. Tieto dodatočné ukazovatele budú zamerané na monitorovanie pokroku a vplyvu v priebehu času. Ukazovatele týkajúce sa činností EIT v oblasti vzdelávania (vrátane činností podporujúcich kapacity inštitúcií vysokoškolského vzdelávania) budú napríklad monitorovať nadobúdanie zručností (krátkodobé hľadisko), kariérny postup (strednodobé hľadisko) a pracovné podmienky (dlhodobé hľadisko) ľudského kapitálu, zapojenie inštitúcií vysokoškolského vzdelávania a zlepšovanie kapacít (krátkodobé hľadisko) či úlohu a výkonnosť inštitúcií vysokoškolského vzdelávania v miestnych inovačných ekosystémoch (strednodobé a dlhodobé hľadisko).

                        Ukazovatele riadenia EIT

                        Cieľová hodnota 2023

                        (východiskový stav v roku 2020)

                        Cieľová hodnota 2027

                        (východiskový stav v roku 2020)

                        Počet subjektov/organizácií zúčastňujúcich sa na činnostiach EIT a ZIS

                        20 % nárast

                        50 % nárast

                        Počet inovácií (produktov a služieb) uvedených na trh

                        1 500

                        4 000

                        Inštitúcie vysokoškolského vzdelávania zapojené do činností EIT a ZIS

                        300, z toho 100 z novej činnosti v oblasti vzdelávania

                        750, z toho 450 z novej činnosti v oblasti vzdelávania

                        Počet študentov zapojených do vzdelávacích činností EIT a ZIS

                        10 000

                        30 000

                        Počet podporených startupov

                        300

                        700

                        Spolufinancovanie ZIS

                        700 mil. EUR

                        1 500 mil. EUR

                        Počet subjektov/organizácií zúčastňujúcich sa na činnostiach EIT a ZIS z regiónov mimo regiónov stredísk spoločného umiestnenia ZIS

                        50 % nárast

                        100 % nárast

               EIT zabezpečí, aby boli údaje, ktoré zbiera prostredníctvom svojich vnútorných systémov monitorovania (vrátane výsledkov od ZIS) plne integrované do celkového systému správy údajov programu Horizont Európa. EIT zabezpečí, aby boli podrobné informácie vyplývajúce z jeho procesu monitorovania a hodnotenia včas sprístupnené a prístupné v spoločnej elektronickej databáze týkajúcej sa vykonávania programu Horizont Európa. Okrem toho EIT zabezpečí predkladanie osobitných správ o kvantitatívnych a kvalitatívnych vplyvoch vrátane viazaných a skutočne poskytnutých finančných príspevkov.

                        EIT:

                        ·zlepší svoje súčasné systémy monitorovania a zavedie rámec predkladania správ a monitorovania vrátane ukazovateľov vplyvu, ktoré budú zosúladené s kľúčovými spôsobmi dosahovania vplyvu [programu Horizont Európa],

                        ·bude pravidelne monitorovať prevádzkovú výkonnosť ZIS a ich výstupy, výsledky a pokrok pri dosahovaní vplyvu v súlade s [rámcom programu Horizont Európa],

                        ·zabezpečí vypracovanie osobitných spoločenských ukazovateľov v oblastiach činnosti ZIS a ich pravidelné monitorovanie v súlade s rámcom programu Horizont Európa pre spoločenský vplyv,

                        ·zabezpečí predkladanie správ o kvantitatívnych a kvalitatívnych vplyvoch, ako aj o finančných príspevkoch,

                        ·zabezpečí prístup k výsledkom a údajom projektu zo ZIS a ich integráciu do celkového systému správy údajov a predkladania správ programu Horizont Európa.

               5.Príloha 1A

               Prioritné oblasti zakladania nových znalostných a inovačných spoločenstiev

               1. Kultúrny a kreatívny priemysel

               6.Príloha 1B

               Prehľad znalostného a inovačného spoločenstva zameraného na kultúrny a kreatívny priemysel

               (7)Výzva

               Kultúrny a kreatívny priemysel môže priniesť horizontálne riešenie množstva vznikajúcich výziev trvalej povahy, ktoré možno riešiť pomocou výskumných a inovačných činností. Tieto výzvy možno rozdeliť do štyroch pilierov: 1. kreativita, kultúrna rozmanitosť a hodnoty Európanov; 2. európska identita a súdržnosť; 3. európska zamestnanosť, odolnosť hospodárstva a inteligentný rast; 4. Európa ako globálny aktér.

               Kreativita a kultúrna rozmanitosť Európanov závisí od pružných a spoľahlivých kultúrnych a kreatívnych odvetví. Tieto odvetvia, najmä audiovizuálne a hudobné, však v dôsledku intenzívnejšej hospodárskej súťaže medzi globálnymi aktérmi a prechodu na digitalizáciu čelia množstvu výziev.

               ·Producenti, distribútori, vysielatelia, kiná a všetky typy kultúrnych organizácií musia siahnuť po inováciách, aby dokázali pritiahnuť nové generácie divákov.

               ·Nedostatok podnikateľských a prierezových zručností v kultúrnom a kreatívnom priemysle
                  8
                sa týka rovnako vznikajúcich, ako aj veľmi zrelých pododvetví, ktoré prechádzajú dôkladnou digitálnou transformáciou. Tieto zručnosti sú potrebné na inováciu a sú mimoriadne dôležité vzhľadom na zmeny na trhu práce, ktorým odvetvie čelí.

               Spoločenské výzvy týkajúce sa európskej identity a súdržnosti sa vo všeobecnosti vyznačujú nedostatkom premostenia medzi rôznymi časťami spoločnosti, a to aj medzi rôznymi územiami. Zahŕňajú otázky týkajúce sa sociálneho vylúčenia, potreby užších medzikultúrnych prepojení a rozvíjania zmyslu pre spolupatričnosť na základe kultúrnej rozmanitosti a spoločného dedičstva, ktoré by sa dali riešiť intenzívnejším zapojením do činností spoločenstva, inováciami v oblasti projektovania, architektúry a využívania verejného priestoru, ako aj kultúrne podmienenými sociálnymi inováciami. Konkrétne:

               ·Medzi výskumníkmi a výskumom a priemyslom existuje nedostatočná spolupráca, ako aj nedostatočná koordinácia úsilia v oblasti výskumu a vývoja, výmeny metód, výsledkov a najlepších postupov. Okrem toho väčšia časť výskumu v kultúrnom a kreatívnom priemysle sa nepremietla do praxe, čo vedie k opakovaniu, keďže výskumníci často nevedia o podobných projektoch.

               ·Úroveň integrácie kreatívnych klastrov a inovačných centier je nedostatočná.

               ·Veľká časť regionálnych priorít inteligentnej špecializácie v Európe sa kultúrou zaoberá z rozdielnych uhlov pohľadu (napr. z pohľadu kultúrneho dedičstva, kreatívneho priemyslu atď.). Vzhľadom na dôležitú úlohu kultúry a kreativity pre hospodársky a sociálny rozvoj miest a regiónov a ich schopnosť významnejšie pomáhať pri riešení problematiky nerovnosti v Európe je potenciál ZIS pre kultúrny a kreatívny priemysel vysoký.

               K výzvam súvisiacim s európskou zamestnanosťou, odolnosťou hospodárstva a inteligentným rastom patria hospodárske otázky ako nezamestnanosť (najmä nezamestnanosť mladých) a celosvetová hospodárska súťaž.

               ·Trh je veľmi koncentrovaný: približne 50 % celkového obratu a pridanej hodnoty sa vytvára v Nemecku, Spojenom kráľovstve a vo Francúzsku.

               ·Európsky priemysel čelí výzve v podobe digitalizácie a globalizácie a ich významnému vplyvu na to, ako umelci produkujú a distribuujú svoje diela a oslovujú publikum. Tradičný hodnotový reťazec ovplyvnili kolaps trhu s diskami DVD, nové očakávania spotrebiteľov a pretrvávajúca moc amerických štúdií, ako aj vzostup digitálnych gigantov ako Amazon, iTunes, Google a Netflix.

               A napokon úloha Európy ako globálneho aktéra zahŕňa aj nevyhnutnosť zlepšiť rozširovanie kultúrneho obsahu v Európe. Európa musí zostať konkurencieschopná v digitálnom súperení o vytváranie nových technológií (napr. umelá inteligencia, internet vecí, blockchain), pre ktoré je kultúrny a kreatívny priemysel celosvetovo významným zdrojom obsahu, produktov a služieb. Okrem toho kultúrny a kreatívny priemysel (napr. dizajn, architektúra atď.) v celosvetovom meradle aktívne prispieva k udržateľnému rozvoju a stimuluje vznik ekologických inovácií, zatiaľ čo kultúrny obsah (literatúra, film a umenie) môže zvyšovať informovanosť o ekologických problémoch a pôsobiť na verejnú mienku.

               (8)Význam a vplyv

               ZIS EIT zamerané na kultúrny a kreatívny priemysel pomôže vďaka svojmu holistickému a integrovanému prístupu riešiť všetky uvedené výzvy. Keďže takéto ZIS bude relevantné pre takmer všetky oblasti nášho života, spoločnosti a hospodárstva, bude mať význam z hľadiska hospodárskeho a spoločenského vplyvu, vďaka čomu sa otvoria strategické príležitosti pre hospodárske, technologické a sociálne inovácie.

               Kultúrne inovácie vychádzajúce z kreativity posilňujú európsku konkurencieschopnosť buď priamo vytváraním nových podnikov a pracovných miest, alebo nepriamo vytváraním medziodvetvových výhod pre celé hospodárstvo, zlepšovaním kvality života a zvyšovaním príťažlivosti Európy. Kultúrny a kreatívny priemysel je čoraz viac vnímaný ako nový zdroj inteligentného, udržateľného a inkluzívneho rastu a pracovných miest, keďže v EÚ zamestnáva viac ako 12 miliónov ľudí, čo je 7,5 % všetkých zamestnaných ľudí v EÚ.

               Prínos kultúry a kreativity k inováciám sa neobmedzuje iba na priamy vplyv kultúrneho a kreatívneho priemyslu, keďže inovácia je všeobecne čoraz viac stimulovaná netechnologickými faktormi, ako sú kreativita, dizajn a nové organizačné procesy alebo obchodné modely. Konkrétne má kultúrny a kreatívny priemysel so svojimi osobitnými hodnotovými reťazcami (t. j. hudba, dizajn, móda, audiovízia, videohry, architektúra atď.) výraznú inovačnú kapacitu z ekonomického hľadiska a dokáže stimulovať inováciu aj v iných odvetviach hospodárstva.

               Kultúra a účasť na kultúrnych aktivitách má priamy vplyv na pohodu občanov. Kultúrny a kreatívny priemysel posilňuje spoločenské hodnoty identity, demokracie a zapojenia do činností spoločenstva. Kultúra má veľký potenciál posilňovať európsky zmysel pre spolupatričnosť, pri ktorom je hlavným prínosom rozmanitosť. To je mimoriadne dôležité pre odolnosť, sociálny prístup, spoločenskú súdržnosť, boj proti radikalizácii a rodovú rovnosť, ako aj pri riešení politických neistôt a potreby zjednotenia v Európe.

               ZIS EIT zamerané na kultúrny a kreatívny priemysel posilní príležitosti pre vytváranie sietí, spoluprácu, spoločnú tvorbu a prenos know-how medzi vzdelávacími a výskumnými inštitúciami a podnikmi v kultúrnych a kreatívnych odvetviach, ako aj v ostatných odvetviach spoločnosti a hospodárstva. Bude pôsobiť ako katalyzátor zdola nahor a zhora nadol pri iniciatívach na regionálnej, vnútroštátnej úrovni či únijnej úrovni. Vypracuje potrebné rámcové podmienky na zakladanie a rozširovanie nových podnikov v inovačných ekosystémoch. Výskumníkom a študentom v mnohých odboroch (vrátane umenia, humanitných vied, ekonomiky, spoločenských vied a aplikovaných prírodných vied), ako aj podnikateľom v kultúrnom a kreatívnom priemysle a iných odvetviach poskytne znalosti a zručnosti potrebné na realizáciu inovačných riešení a ich premenu na podnikateľské príležitosti. Umožní ďalšie vzájomné obohacovanie s inými hospodárskymi a priemyselnými odvetviami, čo bude slúžiť ako akcelerátor inovácie.

               (9)Synergie a komplementárnosť s existujúcimi iniciatívami

               ZIS zamerané na kultúrny a kreatívny priemysel bude dopĺňať množstvo ďalších iniciatív Únie, ako aj iniciatív na úrovni členských štátov. Hlavné synergie očakávané na úrovni EÚ sa uvádzajú ďalej.

               Od ZIS zameraného na kultúrny a kreatívny priemysel sa očakáva, že zabezpečí silné synergie s príslušnými politickými iniciatívami v rámci programu Horizont Európa, a najmä v rámci piliera II s klastrom [Inkluzívna a bezpečná spoločnosť] a jeho oblastí intervencie, pokiaľ ide o kultúrne dedičstvo a demokraciu. Budúce ZIS by mohlo poskytovať aj cenné horizontálne vstupy v rámci rôznych činností, ktoré sa majú vykonať v klastri [Digitalizácia a priemysel], a to najmä pokiaľ ide o výrobné technológie, v ktorých potreba vyvíjať nové produkty do veľkej miery závisí od kultúrneho a kreatívneho priemyslu. Okrem toho by mohol efektívne dopĺňať iné časti programu Horizont Európa, intervenciu existujúceho spoločenstva EIT Digital a akcií plánovaných v rámci iných programov EÚ, ako sú InvestEU, Digitálna Európa alebo fondy politiky súdržnosti.

               Tento nový program Kreatívna Európa bude veľmi významný pre činnosti ZIS zameraného na kultúrny a kreatívny priemysel. V programe sa uvádzajú oblasti a osobitné výzvy na predkladanie ponúk, v ktorých sa zohľadňujú niektoré z uvedených výziev, ktorým dané odvetvie čelí (napr. kreatívne zručnosti a zamestnanosť, obchodné modely atď.), pričom by sa mali zabezpečiť silné synergie a komplementárnosť. V rámci programu Kreatívna Európa a v súvislosti s obmedzeným prístupom k financiám pre kultúrne a kreatívne odvetvia však možno očakávať synergie so záručným mechanizmom pre kultúrne a kreatívne odvetvia, finančným nástrojom na pomoc pri rozširovaní kultúrnych a kreatívnych projektov poskytovaním poistenia finančným sprostredkovateľom.

               Platforma stratégie pre inteligentnú špecializáciu (S3) identifikovala mnoho stratégií pre výskum a inováciu, ktoré sa zameriavajú na kultúrny a kreatívny priemysel a skúmajú nové väzby medzi lokálnym kapitálom, potenciálnymi trhmi a spoločenskými výzvami prostredníctvom zapojenia veľkého počtu podnikateľov. Stratégia S3 sa predovšetkým zaoberá propagáciou nových partnerstiev medzi výskumnými organizáciami, podnikmi a subjektmi verejného sektora, ktorá si vyžaduje zriadenie nových platforiem spolupráce.

               Záver

               ZIS EIT zamerané na kultúrny a kreatívny priemysel je najvhodnejšie na riešenie uvedených závažných hospodárskych a spoločenských výziev. Kreativita je kľúčovým stimulom inovácie a ZIS zamerané na kultúrny a kreatívny priemysel má kapacitu rozvíjať tvorivosť vychádzajúcu z kultúry a pomôcť pri posilňovaní konkurencieschopnosti a inteligentného rastu Európy.

                        ZIS EIT zamerané na kultúrny a kreatívny priemysel:

                        ·zmierni fragmentáciu inovačného prostredia kultúrnych a kreatívnych odvetví posilňovaním vytvárania inovačných ekosystémov, v ktorých sa budú spájať aktéri a siete naprieč odvetviami a disciplínami na miestnej, regionálnej, národnej a únijnej úrovni,

                        ·vyškolí ďalšiu generáciu inovátorov v kultúrnom a kreatívnom priemysle a vybaví ich potrebnými podnikateľskými a odbornými zručnosťami, aby prosperovali v rýchlo sa meniacom prostredí,

                        ·prispeje k vypracovaniu správnych rámcových podmienok umožňujúce premenu nápadov na nové technológie a sociálne inovácie, ktorými sa zlepší kvalita života občanov EÚ a ktoré im prinesú prospech,

                        ·posilní zakladanie a rozvoj nových podnikov v kultúrnom a kreatívnom priemysle prostredníctvom mobilizovania investícií a dlhodobých záväzkov podnikateľského odvetvia,

                        ·zabezpečí súčinnosť s existujúcimi ZIS, ako aj s ostatnými európskymi partnerstvami, programami a iniciatívami, aby sa inovácie rozšírili za hranice kultúrneho a kreatívneho priemyslu do iných hospodárskych odvetví,

                        ·posilní postavenie EÚ ako globálneho aktéra v kultúrnom a kreatívnom priemysle, a to využívaním kreativity a kultúrnej rozmanitosti Európanov.

                     (1)

                        Nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (Ú. v. EÚ L 97, 9.4.2008, s. 1). Zmenené nariadením Európskeho parlamentu a Rady (EÚ) č. 1292/2013 z 11. decembra 2013 (Ú. v. EÚ L 347, 11.12.2013, s. 174).

                     (2)

                        Stredisko spoločného umiestnenia je geografická oblasť, v ktorej sídlia hlavní partneri vedomostného trojuholníka ZIS, čo im uľahčuje spoluprácu, a ktorá slúži ako kontaktné miesto pre činnosti ZIS v tejto oblasti.

                     (3)

                        Značka EIT je označenie kvality, ktoré EIT udeľuje vzdelávaciemu programu ZIS, ktorý spĺňa špecifické kritériá kvality týkajúce sa okrem iného podnikateľského vzdelávania a inovačného učebného plánu učenia sa praxou.

                     (4)

                        HEInnovate je politický rámec, ktorý vypracovali Európska komisia a OECD. HEInnovate ponúka inštitúciám vysokoškolského vzdelávania metodiku na identifikovanie oblastí inovačnej kapacity na ďalší rozvoj a tvorbu príslušných stratégií a akcií s cieľom dosiahnuť želaný účinok. HEInnovate vychádza z riadnych metodických dôkazov v ôsmich oblastiach rozvoja kapacít: vedenie a správa, digitálna transformácia, organizačná kapacita, podnikateľský duch vo výučbe a učení, príprava a podpora podnikateľov, výmena znalostí, internacionalizácia a meranie vplyvu. OECD uverejnila mnoho správ o krajinách vychádzajúcich z rámca HEInnovate, pozri sériu štúdií o zručnostiach na adrese https://www.oecd-ilibrary.org/education/.

                     (5)

                        Rámec posúdenia vplyvu regionálnej inovácie (RIIA) vypracovala Európska komisia ako prvý krok usmernení pre posudzovanie vplyvu inovácie v prípade univerzít na základe vypracovaných prípadových štúdií vychádzajúcich z metrík. Posúdenie vplyvu inovácie, napr. prostredníctvom rámca RIIA, by sa mohlo prepojiť s finančnými nástrojmi založenými na inovačnej výkonnosti na regionálnej, národnej či únijnej úrovni.

                     (6)

                        V komunite absolventov EIT sa stretávajú podnikatelia a aktéri zmeny, ktorí sa zúčastnili na vzdelávacom alebo podnikateľskom programe realizovanom ZIS. Komunitu tvorí sieť viac ako 5 000 členov.

                     (7)

                        Konkrétne sa zruší predkladanie výročných správ o doplnkových činnostiach ZIS, a to na základe odporúčania osobitnej správy Dvora audítorov z roku 2016 (odporúčanie 1, s. 51).

                     (8)

                        Kultúrne a kreatívne študijné odbory na európskych univerzitách sa zväčša zameriavajú na „kreatívnu časť“ a ich absolventi nie sú vždy pripravení na vstup na moderný trh práce, keďže im chýbajú prierezové (podnikateľské, digitálne, finančné riadenie) zručnosti. Pokiaľ ide o inštitúcie vysokoškolského vzdelávania, EÚ zaostáva za USA v komunikačných a mediálnych štúdiách (zatiaľ čo univerzity v EÚ majú lepšie výsledky v tradičnejších disciplínach ako výtvarné umenie a dizajn či múzické umenia).